CELEX: 32018R1488
Language: lt
Date: 2018-09-28 00:00:00
Title: 2018 m. rugsėjo 28 d. Tarybos reglamentas (ES) 2018/1488 dėl Europos našiosios kompiuterijos bendrosios įmonės sukūrimo

8.10.2018   
               
               
                  LT
               
               
                  Europos Sąjungos oficialusis leidinys
               
               
                  L 252/1
               
            
         TARYBOS REGLAMENTAS (ES) 2018/1488
         2018 m. rugsėjo 28 d.
         dėl Europos našiosios kompiuterijos bendrosios įmonės sukūrimo
         EUROPOS SĄJUNGOS TARYBA,
         atsižvelgdama į Sutartį dėl Europos Sąjungos veikimo, ypač į jos 187 straipsnį ir 188 straipsnio pirmą pastraipą,
         atsižvelgdama į Europos Komisijos pasiūlymą,
         atsižvelgdama į Europos Parlamento nuomonę,
         atsižvelgdama į Europos ekonomikos ir socialinių reikalų komiteto nuomonę (1),
         kadangi:
         
                     (1)
                  
                  
                     įgyvendinti viešojo ir privačiojo sektorių partnerystes, kaip jungtines technologijų iniciatyvas, pirmiausia buvo numatyta Europos Parlamento ir Tarybos sprendimu Nr. 1982/2006/EB (2);
                  
               
                     (2)
                  
                  
                     Europos Parlamento ir Tarybos reglamentu (ES) Nr. 1291/2013 (3) sukurta bendroji mokslinių tyrimų ir inovacijų programa „Horizontas 2020“ (2014–2020 m.). Jos tikslas – siekti didesnio poveikio mokslinių tyrimų ir inovacijų atžvilgiu, derinant programos „Horizontas 2020“ ir privačiojo sektoriaus lėšas viešojo ir privačiojo sektorių partnerystės srityse, kuriose mokslinių tyrimų ir inovacijų išteklių aprėptis ir mastas yra pateisinami, atsižvelgiant į platesnius Sąjungos konkurencingumo tikslus, pritraukia privačiojo sektoriaus investicijas ir padeda spręsti visuomenės uždavinius tam tikrais aiškios Europos pridėtinės vertės atvejais. Tos partnerystės turėtų būti grindžiamos ilgalaikiu įsipareigojimu, įskaitant subalansuotą visų partnerių įnašą, būti atskaitingos už savo tikslų įgyvendinimą ir derėti su strateginiais Sąjungos tikslais mokslinių tyrimų, technologinės plėtros ir inovacijų srityje. Tų partnerysčių valdymas ir veikimas turėtų būti atviras, skaidrus, veiksmingas, efektyvus ir įtraukus, suteikiant galimybę dalyvauti įvairiems suinteresuotiesiems subjektams, vykdantiems veiklą savo konkrečiose srityse;
                  
               
                     (3)
                  
                  
                     vadovaujantis Europos Parlamento ir Tarybos reglamentu (ES) Nr. 1290/2013 (4) ir Tarybos sprendimu 2013/743/ES (5), pagal programą „Horizontas 2020“ įsteigtoms bendrosioms įmonėms parama gali būti teikiama tame sprendime nurodytomis sąlygomis;
                  
               
                     (4)
                  
                  
                     Europos Parlamento ir Tarybos reglamentu (ES) Nr. 1316/2013 (6) sukurta Europos infrastruktūros tinklų priemonė (EITP). EITP turėtų suteikti galimybę pagal transeuropinių tinklų politiką rengti ir įgyvendinti bendro intereso projektus transporto, telekomunikacijų ir energetikos sektoriuose. Visų pirma, EITP turėtų būti remiamas bendro intereso projektų, kuriais siekiama plėtoti ir kurti naują transporto, telekomunikacijų ir energetikos sektorių infrastruktūrą ir paslaugas arba modernizuoti esamą infrastruktūrą ir paslaugas, įgyvendinimas. Pagal EITP turėtų būti remiami Europos pridėtinę vertę turintys ir visuomenei labai naudingi projektai, kurie negauna pakankamo finansavimo rinkoje;
                  
               
                     (5)
                  
                  
                     Europos Parlamento ir Tarybos reglamente (ES) Nr. 283/2014 (7) išdėstytos gairės dėl transeuropinių tinklų telekomunikacijų infrastruktūros srityje ir nustatytos telekomunikacijų sektoriui skirtos specialiosios sąlygos;
                  
               
                     (6)
                  
                  
                     našioji kompiuterija gali būti laikoma bendros svarbos projektu, kaip nustatyta, atitinkančiu finansavimo reikalavimus pagal Reglamento (ES) Nr. 283/2014 6 straipsnio 1 dalį, t. y. skirtu prieigai prie daugkartinio naudojimo viešojo sektoriaus informacijos užtikrinti, kaip minima to reglamento priedo 3 punkto d papunktyje, skaitmeninių paslaugų infrastruktūros srityje. Pagal Reglamento (ES) Nr. 1316/2013 6 straipsnio 3 dalį Komisija dalį EITP gali patikėti įgyvendinti Europos Parlamento ir Tarybos reglamento (ES, Euratomas) 2018/1046 (8) 62 straipsnio 1 dalies c punkte nurodytoms įstaigoms;
                  
               
                     (7)
                  
                  
                     Komisijos komunikate „2020 m. Europa. Pažangaus, tvaraus ir integracinio augimo strategija“ (toliau – strategija „Europa 2020“), kuriai pritarė Europos Parlamentas ir Taryba, pabrėžiama, kad, siekiant Sąjungoje užtikrinti pažangų, tvarų ir integracinį augimą, būtina sudaryti palankias sąlygas investuoti į žinias ir inovacijas;
                  
               
                     (8)
                  
                  
                     2016 m. balandžio 19 d. Komisijos komunikate „Europos debesijos iniciatyva. Konkurencingos duomenų ir žinių ekonomikos kūrimas Europoje“ raginama sukurti pažangiausiais našiosios kompiuterijos pajėgumais grindžiamą Europos duomenų infrastruktūrą ir visapusę Europos našiosios kompiuterijos ekosistemą, kurią naudojant būtų galima išvystyti naują europinę technologiją ir sukurti eksalygmens superkompiuterius. Dėl šios srities svarbos ir suinteresuotiesiems subjektams Sąjungoje kylančių iššūkių būtina imtis veiksmų, siekiant sutelkti reikiamus išteklius ir pajėgumus, įskaitant jau esamus, pavyzdžiui, nacionalinius superkompiuterius ir superkompiuterių centrus, kad nuo mokslinių tyrimų ir technologinės plėtros etapo būtų pereita prie eksalygmens našiosios kompiuterijos sistemų teikimo ir eksploatavimo etapo. Todėl Sąjungos lygmeniu reikėtų sukurti mechanizmą, kuris padėtų sutelkti ir sukoncentruoti valstybių narių, Sąjungos ir privačiojo sektoriaus pastangas remti pasaulinio lygio Europos našiosios kompiuterijos infrastruktūros kūrimą ir našiosios kompiuterijos srities mokslinių tyrimų ir inovacijų veiklą. Ši infrastruktūra turėtų būti prieinama naudotojams iš viešojo sektoriaus, pramonės sektoriaus, įskaitant mažąsias ir vidutines įmones (MVĮ), ir naudotojams iš akademinės bendruomenės, įskaitant besiformuojančiai Europos atvirojo mokslo debesijai priklausančias mokslininkų bendruomenes;
                  
               
                     (9)
                  
                  
                     2017 m. gegužės 10 d. Komisijos komunikate „Bendrosios skaitmeninės rinkos strategijos įgyvendinimo laikotarpio vidurio peržiūra. Sujungta bendroji skaitmeninė rinka visiems“ pažymima, kad našioji kompiuterija yra svarbus elementas, skaitmeninant pramonę ir duomenų ekonomiką. Superkompiuteriams, kurie būtų tarp trijų galingiausių pasaulyje, sukurti, įsigyti ir eksploatuoti reikia didelių investicijų, ir nė viena Europos šalis neturi išteklių, kad pati viena sukurtų visapusę našiosios kompiuterijos ekosistemą. Todėl, kad patenkintų didėjančią našiosios kompiuterijos paklausą ir Sąjungoje sukurtų stiprią ir naujovišką našiosios kompiuterijos mokslo ir pramonės ekosistemą, valstybės narės, Sąjunga ir privatusis sektorius turi koordinuoti savo pastangas ir dalytis savo ištekliais. Komunikate siūloma parengti teisinę priemonę, kuria būtų nustatyta integruotos eksalygmens superkompiuterių ir duomenų infrastruktūros viešojo pirkimo sistema;
                  
               
                     (10)
                  
                  
                     siekiant aprūpinti Sąjungą tokiais kompiuterijos pajėgumais, kad ji ir toliau galėtų pirmauti mokslinių tyrimų srityje, valstybių narių investicijos į našiąją kompiuteriją turėtų būti koordinuojamos, o našiosios kompiuterijos technologijų diegimas pramonėje ir rinkoje turėtų būti intensyvinamas tiek viešajame, tiek privačiajame sektoriuje. Sąjunga turėtų veiksmingiau užtikrinti technologinės plėtros virsmą į paklausą orientuotomis ir naudojimu grindžiamomis Europos našiosios kompiuterijos sistemomis, kurios būtų konkurencingos rinkoje, veiksmingai susiejant technologijų tiekimą, bendrą projektavimą, kuriame dalyvautų naudotojai, ir bendrą pasaulinio lygio sistemų pirkimą ir sukuriant pasauliniu mastu konkurencingą našiosios kompiuterijos technologijų ir taikomųjų programų ekosistemą. Kartu Sąjunga turėtų užtikrinti galimybę savo tiekimo pramonei pasinaudoti tokiomis investicijomis, sudarant sąlygas jas diegti didelės apimties ir besiformuojančiose taikomosiose srityse, tokiose kaip individualizuotoji medicina, susietasis ir automatizuotas judumas, ar kitos pirmaujančiose rinkose, kurios yra grindžiamos dirbtiniu intelektu, blokų grandinės technologijomis, tinklo paribio kompiuterija ar, apskritai, Sąjungos pramonės skaitmeninimu;
                  
               
                     (11)
                  
                  
                     Bendroji įmonė – geriausia galimybė įgyvendinti Europos debesijos iniciatyvoje išdėstytus Europos našiosios kompiuterijos strategijos tikslus ir pašalinti dabartinius apribojimus, be to, jos poveikis ekonomikai, visuomenei ir aplinkai gali būti didžiausias ir ji gali geriausiai apsaugoti Sąjungos interesus. Ji gali sutelkti Sąjungos, valstybių narių ir privačiojo sektoriaus išteklius. Ji gali taikyti viešojo pirkimo sistemą ir eksploatuoti pasaulinio lygio našiosios kompiuterijos sistemas, populiarindama technologiją, visų pirma, jei tai konkurencinga Europos technologija. Ji gali inicijuoti mokslinių tyrimų ir inovacijų programas, pagal kurias būtų vystomos ir vėliau į eksalygmens superkompiuterių sistemas integruojamos Europos technologijos, taip pat ji gali padėti plėtoti konkurencingą Europos technologijų tiekimo pramonę;
                  
               
                     (12)
                  
                  
                     siekiant tikslo aprūpinti Sąjungą beveik eksalygmens infrastruktūra ne vėliau kaip 2020 m., o maždaug 2022–2023 m. sukurti eksalygmens pajėgumams užtikrinti reikalingas technologijas ir taikomąsias programas, kartu skatinant propaguoti konkurencingą Europos našiosios kompiuterijos inovacijų ekosistemą, Bendroji įmonė turėtų būti sukurta ir pradėti veikti ne vėliau kaip 2019 m. pradžioje. Kadangi naujos kartos technologijų plėtros ciklas paprastai trunka nuo keturių iki penkių metų, siekiant išlaikyti konkurencingumą pasaulinėje rinkoje, eksalygmens tikslui pasiekti reikalingų veiksmų reikia imtis kuo greičiau;
                  
               
                     (13)
                  
                  
                     kaip Bendroji įmonė veikianti viešojo ir privačiojo sektorių partnerystė turėtų sutelkti finansines ir technines priemones, kurios būtinos, norint neatsilikti nuo vis spartėjančio šios srities inovacijų tempo. Todėl Bendrosios įmonės narėmis turėtų būti Sąjunga, valstybės narės ir programos „Horizontas 2020“ asocijuotosios šalys, kurios sutaria dėl bendros Europos iniciatyvos našiosios kompiuterijos srityje, taip pat asociacijos, atstovaujančios jas sudarantiems subjektams ir kitos organizacijos, kurios yra aiškiai įsipareigojusios aktyviai siekti mokslinių tyrimų ir inovacijų rezultatų ir išlaikyti praktinę patirtį našiosios kompiuterijos srityje Europoje. Bendroji įmonė turėtų būti atvira naujiems nariams;
                  
               
                     (14)
                  
                  
                     Sąjunga, dalyvaujančios valstybės ir privatūs Bendrosios įmonės nariai turėtų skirti finansinius įnašus administracinėms Bendrosios įmonės išlaidoms padengti. Sąjungos įnašas administracinėms išlaidoms padengti pagal 2014–2020 m. daugiametę finansinę programą patirtoms einamosioms išlaidoms padengti gali būti panaudotas tik iki 2023 m. Nuo 2024 m. Bendrosios įmonės administracines išlaidas turėtų visiškai dengti Bendrojoje įmonėje dalyvaujančios valstybės ir privatūs jos nariai;
                  
               
                     (15)
                  
                  
                     siekdami Sąjungai grąžinti lyderystę našiosios kompiuterijos technologijų srityje ir sukurti jai skirtą visapusę našiosios kompiuterijos ekosistemą, privačiai asociacijai „Europos technologijų platforma našiajai kompiuterijai“ (ETP4HPC) priklausantys pramonės ir mokslinių tyrimų sektoriaus suinteresuotieji subjektai 2014 m. su Sąjunga įkūrė sutartinę viešojo ir privačiojo sektorių partnerystę. Jos paskirtis – sukurti Europos pasaulinio lygio našiosios kompiuterijos technologijų vertės grandinę, kuri būtų konkurencinga pasauliniu mastu ir skatintų trijų pagrindinių našiosios kompiuterijos ekosistemos sudedamųjų dalių, t. y. technologijų plėtros, taikomųjų programų ir superkompiuterių infrastruktūros sinergiją. Atsižvelgiant į jos patirtį ir į jos vaidmenį, suburiant našiosios kompiuterijos interesų turinčius privačiojo sektoriaus subjektus, privačiai asociacijai ETP4HPC turėtų būti suteikta teisė tapti Bendrosios įmonės nare;
                  
               
                     (16)
                  
                  
                     siekiant sustiprinti duomenų vertės grandinę, sudaryti geresnes sąlygas kurtis bendruomenei, kurią vienytų duomenų problematika, ir pakloti pamatą klestinčiai, duomenimis grindžiamai Sąjungos ekonomikai, „Didžiųjų duomenų vertės asociacijai“ (BDVA) priklausantys pramonės ir mokslinių tyrimų sektoriaus suinteresuotieji subjektai 2014 m. su Sąjunga įkūrė sutartinę viešojo ir privačiojo sektorių partnerystę. Atsižvelgiant į jos patirtį ir į jos vaidmenį, suburiant atitinkamus didžiųjų duomenų srities interesų turinčius privačiojo sektoriaus subjektus, tai BDVA turėtų būti suteikta teisė tapti Bendrosios įmonės nare;
                  
               
                     (17)
                  
                  
                     privačios asociacijos ETP4HPC ir BDVA raštu pareiškė pageidavimą prisidėti prie Bendrosios įmonės technologijų strategijos kūrimo ir pasiūlė pasinaudoti jų patirtimi, siekiant Bendrosios įmonės tikslų. Privačios asociacijos patvirtinimo raštu turėtų pripažinti šio reglamento priede pateikiamus įstatus;
                  
               
                     (18)
                  
                  
                     ne pelno asociacija „Pažangiosios kompiuterijos partnerystė Europoje“ (PRACE) vienija 25 šalis nares, kurių atitinkamos organizacijos sudaro visos Europos superkompiuterių infrastruktūrą, suteikiant prieigą prie kompiuterijos ir duomenų tvarkymo išteklių ir paslaugų didelės apimties mokslinėms ir inžinerijos taikomosioms programoms aukščiausio našumo lygiu. Bendroji įmonė gali bendradarbiauti su PRACE, suteikiant ir administruojant prieigą prie bendros ir tarpusavyje sujungtos superkompiuterių ir duomenų infrastruktūros ir jos paslaugų, taip pat patalpų mokymui ir įgūdžių ugdymo galimybių;
                  
               
                     (19)
                  
                  
                     tinklas GÉANT tarpusavyje sujungia 38 nacionalinius mokslinių tyrimų ir švietimo tinklus partnerius, taip sukuriant visos Europos pažangiosios mokslinės kompetencijos, mokslinių tyrimų, švietimo ir inovacijų tinklą. Per savo integruotą junglumo, bendradarbiavimo ir tapatybės valdymo paslaugų katalogą tinklas GÉANT teikia naudotojams labai patikimą ir nevaržomą prieigą prie kompiuterijos, analizės, saugojimo paslaugų, prie taikomųjų programų ir kitų išteklių, siekiant užtikrinti, kad Europa išlaikytų lyderystę mokslinių tyrimų srityje. Bendroji įmonė gali bendradarbiauti su tinklu GÉANT Bendrosios įmonės superkompiuterių junglumo, taip pat junglumo su kitomis Europos superkompiuterių ir duomenų infrastruktūromis atžvilgiu;
                  
               
                     (20)
                  
                  
                     Bendroji įmonė turėtų nagrinėti aiškiai apibrėžtas temas, kurios akademinei bendruomenei ir Europos pramonės sektoriams, apskritai, būtų naudingos, projektuojant, vystant ir naudojant naujoviškiausias našiosios kompiuterijos technologijas, taip pat Sąjungos mastu diegiant integruotą ir tinkle sujungtą infrastruktūrą, kurios veikimas pagrįstas pasaulinio lygio našiosios kompiuterijos pajėgumais, sparčiuoju ryšiu, pažangiausiomis taikomosiomis programomis ir duomenų bei programinės įrangos paslaugomis Bendrosios įmonės mokslininkams ir kitiems svarbiems naudotojams iš pramonės, įskaitant MVĮ, ir viešojo sektoriaus. Bendroji įmonė turėtų stengtis sumažinti specialių našiosios kompiuterijos srities įgūdžių visoje Sąjungoje trūkumą, imdamasi informuotumo didinimo priemonių ir padėdama kaupti naujas žinias ir stiprinti žmogiškąjį kapitalą;
                  
               
                     (21)
                  
                  
                     Bendroji įmonė turėtų padėti pagrindą ilgesnio laikotarpio vizijai ir sudaryti sąlygas, kad Europoje būtų sukurta pirmoji hibridinė našiosios kompiuterijos infrastruktūra, kurioje į klasikinę kompiuterijos architektūrą būtų integruoti kvantinės kompiuterijos prietaisai, pavyzdžiui, kvantinis kompiuteris būtų naudojamas našiosios kompiuterijos srautams spartinti. Europos lygmeniu turi būti teikiama struktūrizuota ir koordinuota finansinė parama, siekiant padėti mokslinių tyrimų grupėms ir Europos pramonės sektoriams pasiekti pasaulinio lygio rezultatus ir taip išlaikyti lyderystę itin konkurencingoje tarptautinėje arenoje; taip būtų siekiama užtikrinti, kad Europos moksliniai tyrimai ir technologijos būtų sparčiai ir plačiai taikomi visoje Sąjungoje, kartu sukuriant didelę netiesioginę naudą visuomenei, strategijos ir investicijos būtų pritaikytos bendriems Europos interesams ir taip dalijamasi rizika ir vienijamos jėgos;
                  
               
                     (22)
                  
                  
                     norėdama pasiekti savo tikslą, susijusį su naujoviškiausių našiosios kompiuterijos technologijų projektavimu, vystymu ir naudojimu, Bendroji įmonė turėtų teikti finansinę paramą, visų pirma, skirti dotacijas ir rengti viešuosius pirkimus, skelbdama atvirus ir konkurencingus kvietimus teikti pasiūlymus ir kvietimus dalyvauti konkurse, remiantis metiniais darbo planais. Tokia finansinė parama turėtų būti, visų pirma, skiriama nustatytoms rinkos nepakankamumo problemoms, kurios yra kliūtis atitinkamos programos plėtojimui, spręsti ir turėtų daryti skatinamąjį poveikį, t. y. dėl jos turėtų keistis paramos gavėjo elgesys;
                  
               
                     (23)
                  
                  
                     norėdama pasiekti savo tikslą padidinti pramonės, ypač MVĮ, inovacinį potencialą, prisidėti prie specialių našiosios kompiuterijos srities įgūdžių trūkumo mažinimo, remti žinių kaupimą ir žmogiškojo kapitalo stiprinimą ir kelti našiosios kompiuterijos pajėgumų lygį, Bendroji įmonė turėtų remti nacionalinių našiosios kompiuterijos kompetencijos centrų visoje Sąjungoje kūrimą ir, visų pirma, jų tinklaveiką ir veiklos koordinavimą. Šie kompetencijos centrai turėtų teikti našiosios kompiuterijos paslaugas pramonei, akademikams ir viešojo administravimo institucijoms, gavę jų prašymą. Jie, visų pirma, turėtų propaguoti ir užtikrinti prieigą prie našiosios kompiuterijos inovacijų ekosistemos, sudaryti palankesnes sąlygas prieigai prie superkompiuterių, spręsti reikšmingą kvalifikuotų techninių ekspertų trūkumo problemą, imdamiesi sąmoningumo ugdymo, mokymo ir informavimo veiklos, ir imtis tinklaveikos veiklos su suinteresuotaisiais subjektais ir kitais kompetencijos centrais platesnėms inovacijoms skatinti, pavyzdžiui, keičiantis geriausios praktikos taikymo pavyzdžiais ar naudojimo patirtimi ir juos propaguojant, dalijantis savo patalpomis mokymui ir patirties pavyzdžiais, sudarant palankesnes sąlygas bendram lygiagrečių kodų rengimui ir dalijimuisi šiais kodais arba remiant dalijimąsi naujoviškomis taikomosiomis programomis ir priemonėmis, skirtomis viešiems ir privatiems naudotojams, visų pirma, MVĮ;
                  
               
                     (24)
                  
                  
                     Bendroji įmonė turėtų parengti į paklausą ir į naudotojus orientuotą sistemą ir sudaryti sąlygas taikyti bendro projektavimo požiūrį į integruotos, pasaulinio lygio eksalygmens superkompiuterių ir duomenų infrastruktūros įsigijimą Sąjungoje, siekiant aprūpinti naudotojus strateginiu kompiuterijos ištekliumi, kuris jiems yra būtinas išlikti konkurencingiems, spręsti su visuomene, aplinka, ekonomika ir saugumu susijusius uždavinius. Šiuo tikslu Bendroji įmonė turėtų prisidėti prie beveik eksalygmens ir petalygmens superkompiuterių įsigijimo. Bendrosios įmonės superkompiuteriai turėtų būti įrengti dalyvaujančioje valstybėje, kuri yra valstybė narė;
                  
               
                     (25)
                  
                  
                     programa „Horizontas 2020“ turėtų prisidėti prie mokslinių tyrimų ir inovacijų atotrūkio Sąjungoje mažinimo, skatinant sinergiją su Europos struktūriniais ir investiciniais fondais (toliau – ESIF). Todėl Bendroji įmonė turėtų siekti plėtoti glaudžias sąsajas su ESIF, nes tai gali konkrečiai padėti sustiprinti vietos, regionų ir nacionalinius mokslinių tyrimų ir inovacijų pajėgumus;
                  
               
                     (26)
                  
                  
                     Bendroji įmonė turėtų sudaryti palankias sąlygas dalyvaujančioms valstybėms, kurios yra valstybės narės, naudoti savo ESIF lėšas superkompiuterių įsigijimui. ESI fondų lėšų naudojimas Bendrosios įmonės veikloje yra esminis veiksnys, siekiant plėtoti Sąjungoje integruotą ir tinkle sujungtą pasaulinio lygio našiosios kompiuterijos ir duomenų infrastruktūrą, kadangi tokios infrastruktūros nauda pasiekia gerokai daugiau nei tik valstybių narių naudotojus. Jei dalyvaujančios valstybės nusprendžia panaudoti ESI fondų lėšas, norėdamos prisidėti prie petalygmens ir beveik eksalygmens superkompiuterių įsigijimo išlaidų, Bendroji įmonė turėtų atsižvelgti į Sąjungos dalį šios dalyvaujančios valstybės ESI fonduose, apskaitydama tik nacionalinę ESI fondų dalį, kaip nacionalinį įnašą į Bendrosios įmonės biudžetą. Bet kuriuo atveju Sąjungos įnašu pagal programą „Horizontas 2020“ ir EITP turėtų būti padengiama ne daugiau kaip 50 % beveik eksalygmens superkompiuterio įsigijimo išlaidų ir ne daugiau kaip 50 % jo eksploatavimo išlaidų, siekiant įgyvendinti Bendrosios įmonės tikslą prisidėti prie išteklių sutelkimo, siekiant aprūpinti Sąjungą pasaulinio lygio beveik eksalygmens superkompiuteriais. Petalygmens superkompiuterių atveju Sąjungos įnašu pagal programą „Horizontas 2020“ ir EITP būtų padengiama ne daugiau kaip 35 % superkompiuterio įsigijimo išlaidų, siekiant užtikrinti suderinamumą su esamu finansavimu inovacinių sprendimų viešiesiems pirkimams pagal programą „Horizontas 2020“. Likusias petalygmens superkompiuterių ir beveik eksalygmens superkompiuterių išlaidas turėtų padengti dalyvaujančios valstybės;
                  
               
                     (27)
                  
                  
                     Bendrosios įmonės įsigyti beveik eksalygmens superkompiuteriai turėtų jai priklausyti nuosavybės teise. Eksploatuoti kiekvieną beveik eksalygmens superkompiuterį turėtų būti patikėta prieglobos paslaugą teikiančiam subjektui. Prieglobos paslaugą teikiantis subjektas gali atstovauti vienai atskirai dalyvaujančiai valstybei, kuri yra valstybė narė, arba prieglobos konsorciumui. Prieglobos paslaugą teikiantis subjektas turėtų galėti pateikti tikslią sąmatą ir patikrinti bei patvirtinti superkompiuterio eksploatavimo išlaidas, užtikrindamas, pavyzdžiui, kad Bendrosios įmonės beveik eksalygmens superkompiuteriai būtų funkciškai ir, kiek įmanoma, fiziškai atskiri nuo nacionalinių ar regioninių jo eksploatuojamų kompiuterių sistemų. Prieglobos paslaugą teikiantį subjektą turėtų atrinkti Bendrosios įmonės valdyba (toliau – valdyba), paskelbusi kvietimą pareikšti susidomėjimą; pateiktas paraiškas turėtų įvertinti nepriklausomi ekspertai. Atrinkus prieglobos paslaugą teikiantį subjektą, dalyvaujanti valstybė, kurioje yra įsisteigęs prieglobos teisę turintis subjektas arba prieglobos konsorciumas, turėtų galėti nuspręsti pakviesti kitas dalyvaujančias valstybes prisijungti ir prisidėti prie beveik eksalygmens superkompiuterio, kuris turi būti įrengtas atrinktame prieglobos paslaugą teikiančiame subjekte, finansavimo. Sąjungos prieigos prie beveik eksalygmens superkompiuterio laikas turėtų būti tiesiogiai proporcingas Sąjungos finansiniam įnašui pagal programą „Horizontas 2020“ ir EITP į to superkompiuterio bendras nuosavybės išlaidas ir turėtų neviršyti 50 % bendro prieigos prie to superkompiuterio laiko. Prieglobos konsorciume dalyvaujančių valstybių įnašai į beveik eksalygmens superkompiuterio išlaidas turėtų būti paversti prieigos prie to superkompiuterio laiko dalimis. Dalyvaujančios valstybės turėtų tarpusavyje susitarti dėl jų prieigos prie beveik eksalygmens superkompiuterio laiko dalies skyrimo. Bendroji įmonė turėtų išlikti beveik eksalygmens superkompiuterių savininke iki jų nusidėvėjimo.
                     Tada nuosavybės teisės galėtų būti perleistos prieglobos paslaugą teikiančiam subjektui eksploatacijos nutraukimo, šalinimo ar kitoms reikmėms. Jei taip sutariama, kai nuosavybės teisės perleidžiamos prieglobos paslaugą teikiančiam subjektui dar nepasibaigus beveik eksalygmens superkompiuterio visiško nusidėvėjimo laikotarpiui, arba dėl to, kad Bendroji įmonė likviduojama, prieglobos paslaugą teikiantis subjektas Bendrajai įmonei turėtų kompensuoti likutinę superkompiuterio vertę;
                  
               
                     (28)
                  
                  
                     Bendroji įmonė turėtų kartu su dalyvaujančiomis valstybėmis įsigyti petalygmens superkompiuterius. Eksploatuoti kiekvieną petalygmens superkompiuterį turėtų būti patikėta prieglobos paslaugą teikiančiam subjektui. Prieglobos paslaugą teikiantis subjektas gali atstovauti vienai atskirai dalyvaujančiai valstybei, kuri yra valstybė narė, arba dalyvaujančių valstybių prieglobos konsorciumui. Bendrajai įmonei nuosavybės teise turėtų priklausyti Sąjungos finansinio įnašo į šias įsigijimo išlaidas pagal programą „Horizontas 2020“ ir EITP dalį atitinkanti dalis. Prieglobos paslaugą teikiantį subjektą turėtų atrinkti valdyba, paskelbusi kvietimą pareikšti susidomėjimą; pateiktas paraiškas turėtų įvertinti nepriklausomi ekspertai. Sąjungos prieigos prie kiekvieno petalygmens superkompiuterio laikas turėtų būti tiesiogiai proporcingas Sąjungos finansiniam įnašui pagal programą „Horizontas 2020“ ir EITP į šio petalygmens superkompiuterio įsigijimo išlaidas. Bendroji įmonė turėtų perleisti nuosavybės teises prieglobos paslaugą teikiančiam subjektui, pasibaigus petalygmens superkompiuterio visiško nusidėvėjimo laikotarpiui arba likviduojant Bendrąją įmonę. Pastaruoju atveju prieglobos paslaugą teikiantis subjektas turėtų kompensuoti Bendrajai įmonei superkompiuterio likutinę vertę;
                  
               
                     (29)
                  
                  
                     Bendrosios įmonės palaikomų beveik eksalygmens ir petalygmens superkompiuterių projektavimo ir eksploatavimo etape kiek įmanoma turėtų būti atsižvelgiama į energijos vartojimo efektyvumą ir aplinkos tvarumą;
                  
               
                     (30)
                  
                  
                     kad galėtų patenkinti nuolat augančius naudotojų poreikius superkompiuterių išteklių srityje, dalyvaujančios valstybės gali suteikti Bendrajai įmonei turimą prieigos prie vieno ar kelių jų nacionalinių superkompiuterių laiką, būtent tą laiką, kuris dar nebuvo skirtas ir kuris nėra bendrai finansuojamas Bendrosios įmonės lėšomis. Tokiu atveju valstybės narės turėtų savanoriškai suteikti Bendrajai įmonei pagrįstą prieigos prie priimtino našumo lygmens nacionalinių superkompiuterių laiko dalį, kad Bendroji įmonė galėtų reaguoti į naudotojų poreikius. Toks prieigos prie nacionalinio superkompiuterio laiko suteikimas neturėtų būti apskaitomas kaip dalyvaujančios valstybės teikiamas finansinis ar nepiniginis įnašas į Bendrąją įmonę;
                  
               
                     (31)
                  
                  
                     beveik eksalygmens ir petalygmens superkompiuteriai turėtų būti pirmiausia skirti naudoti viešiesiems moksliniams tyrimams bei inovacijoms ir turėtų būti prieinami visiems naudotojams iš akademinės bendruomenės, pramonės ar viešojo sektoriaus. Skiriant naudotojams prieigos prie superkompiuterių laiką, pirmiausia turėtų būti remiamasi Bendrosios įmonės inicijuotais atvirais kvietimais pareikšti susidomėjimą, paraiškas įvertinus nepriklausomiems ekspertams. Valdybos sprendimu turėtų būti galima tam tikrais išimtiniais atvejais, pavyzdžiui, strateginių Europos iniciatyvų ar ekstremaliųjų ir krizių valdymo situacijų atveju, nedidelę prieigos laiko procentinę dalį suteikti, neskelbiant kvietimo pareikšti susidomėjimą. Bendrajai įmonei turėtų būti leidžiama vykdyti tam tikrą ribotos apimties ekonominę veiklą komerciniais tikslais. Prieiga turėtų būti suteikiama naudotojams, įsisteigusiems Sąjungoje arba programos „Horizontas 2020“ asocijuotojoje šalyje. Prieigos teisės visiems naudotojams turėtų būti skirstomos laikantis teisingumo principo ir skaidriai. Teises naudotis Sąjungai priklausančia prieigos prie kiekvieno superkompiuterio laiko dalimi turėtų nustatyti ir stebėti valdyba;
                  
               
                     (32)
                  
                  
                     Bendrosios įmonės superkompiuteriai turėtų būti eksploatuojami ir naudojami, laikantis Europos Parlamento ir Tarybos reglamento (ES) 2016/679 (9), Europos Parlamento ir Tarybos direktyvos 2002/58/EB (10) ir Europos Parlamento ir Tarybos direktyvos (ES) 2016/943 (11);
                  
               
                     (33)
                  
                  
                     naudotojams, vykdantiems ekonominę veiklą su moksliniais tyrimais nesusijusioms civilinėms reikmėms, naudotis superkompiuteriais turėtų būti leidžiama ribotai. Prieigos laikas pirmiausia turėtų būti skiriamas naudotojams, įsisteigusiems Sąjungoje arba programos „Horizontas 2020“ asocijuotojoje šalyje. Prieigos teisės turėtų būti skirstomos skaidriai;
                  
               
                     (34)
                  
                  
                     Bendrąją įmonę valdyti turėtų du organai: valdyba ir Pramonės ir mokslo patariamoji taryba. Valdybą turėtų sudaryti Sąjungos ir dalyvaujančių valstybių atstovai. Valdyba turėtų būti atsakinga už strateginės politikos formavimą ir finansavimo sprendimus, susijusius su Bendrosios įmonės veikla, visų pirma, už visą viešojo pirkimo veiklą. Pramonės ir mokslo patariamojoje taryboje turėtų dalyvauti akademinės bendruomenės ir pramonės atstovai, kaip naudotojai ir technologijų tiekėjai. Ji valdybai turėtų teikti nepriklausomas konsultacijas dėl strateginės mokslinių tyrimų ir inovacijų darbotvarkės ir Bendrajai įmonei nuosavybės teise priklausančių superkompiuterių įsigijimo ir eksploatavimo;
                  
               
                     (35)
                  
                  
                     Kalbant apie Bendrosios įmonės bendrąsias administracines užduotis, dalyvaujančių valstybių balsavimo teisės joms turėtų būti paskirstytos vienodai. Kalbant apie užduotis, susijusias su superkompiuterių įsigijimo darbo plano dalies nustatymu, prieglobos paslaugą teikiančio subjekto atranka ir Bendrosios įmonės mokslinių tyrimų ir inovacijų veikla, dalyvaujančių valstybių, kurios yra valstybės narės, balsavimo teisės grindžiamos kvalifikuotos balsų daugumos principu. Dalyvaujančios valstybės, kurios yra programos „Horizontas 2020“ asocijuotosios šalys, taip pat turėtų turėti balsavimo teises mokslinių tyrimų ir inovacijų veiklą atitinkančių užduočių atveju. Kalbant apie superkompiuterių įsigijimą ir eksploatavimą atitinkančias užduotis, tik Sąjunga ir tos dalyvaujančios valstybės, kurios ištekliais prisideda prie petalygmens superkompiuterių viešojo pirkimo ir beveik eksalygmens superkompiuterių bendrų nuosavybės išlaidų, turėtų turėti jų įnašui proporcingas balsavimo teises;
                  
               
                     (36)
                  
                  
                     Sąjungos finansinis įnašas turėtų būti valdomas pagal patikimo finansų valdymo principą ir atitinkamas netiesioginio valdymo taisykles, nustatytas Reglamente (ES, Euratomas) 2018/1046. Bendrajai įmonei taikytinos taisyklės dėl viešųjų pirkimų procedūrų taikymo turi būti nustatytos jos finansinėse taisyklėse;
                  
               
                     (37)
                  
                  
                     siekiant skatinti naujovišką ir konkurencingą Europos našiosios kompiuterijos ekosistemą, Bendroji įmonė turėtų tinkamai naudotis viešojo pirkimo ir dotacijų priemonėmis, įskaitant bendrus pirkimus, ikiprekybinius viešuosius pirkimus ir naujoviškų sprendimų viešuosius pirkimus;
                  
               
                     (38)
                  
                  
                     vertinant Bendrosios įmonės bendrą poveikį, į privačių narių investicijas reikėtų atsižvelgti, kaip į nepiniginius įnašus, kuriuos sudaro, įgyvendinant veiksmus, patirtos privačių narių išlaidos, atskaičiavus Bendrosios įmonės įnašų sumą;
                  
               
                     (39)
                  
                  
                     siekiant išlaikyti vienodas sąlygas visoms vidaus rinkoje veikiančioms įmonėms, finansavimas pagal Sąjungos bendrąsias programas turėtų būti suderinamas su valstybės pagalbos principais, kad būtų užtikrintas viešųjų išlaidų veiksmingumas ir išvengta rinkos iškraipymų, tokių kaip privataus finansavimo išstūmimas, neveiksmingų rinkos struktūrų kūrimas ar neefektyvių įmonių išlaikymo;
                  
               
                     (40)
                  
                  
                     dalyvavimas netiesioginiuose veiksmuose, kuriuos finansuoja Bendroji įmonė, turėtų atitikti Reglamentą (ES) Nr. 1290/2013. Be to, Bendroji įmonė turėtų užtikrinti nuoseklų tų taisyklių taikymą, remiantis atitinkamomis Komisijos priimtomis priemonėmis. Siekiant užtikrinti tinkamą netiesioginių veiksmų bendrą finansavimą dalyvaujančių valstybių lėšomis, laikantis Reglamento (ES) Nr. 1290/2013, dalyvaujančios valstybės turėtų siekti prisidėti bent tokia suma, kuri lygi Bendrosios įmonės kompensuotų, tinkamų finansuoti išlaidų, kurias veiksmuose patyrė paramos gavėjai, sumai. Tuo tikslu pagal Reglamento (ES) Nr. 1290/2013 28 straipsnį turėtų būti atitinkamai nustatytos Bendrosios įmonės metiniame darbo plane išdėstytos maksimalios finansavimo normos;
                  
               
                     (41)
                  
                  
                     finansinės paramos teikimas pagal EITP turėtų atitikti EITP taisykles;
                  
               
                     (42)
                  
                  
                     Sąjungos ir kitų Bendrosios įmonės narių finansiniai interesai turėtų būti proporcingomis priemonėmis apsaugoti per visą išlaidų ciklą, įskaitant pažeidimų prevenciją, aptikimą ir tyrimą, prarastų, nepagrįstai išmokėtų ar netinkamai panaudotų lėšų susigrąžinimą ir, kai tikslinga, administracinių ir finansinių nuobaudų taikymą pagal Reglamentą (ES, Euratomas) 2018/1046;
                  
               
                     (43)
                  
                  
                     Bendroji įmonė turėtų veikti atvirai ir skaidriai, laiku teikdama visą aktualią informaciją ir propaguodama savo veiklą, įskaitant informavimo ir sklaidos veiklą, platesnei visuomenei. Bendrosios įmonės organų darbo tvarkos taisyklės turėtų būti skelbiamos viešai;
                  
               
                     (44)
                  
                  
                     supaprastinimo tikslais visoms šalims turėtų būti sumažinta administracinė našta. Turėtų būti vengiama dvigubo audito, neproporcingo kiekio dokumentų ir ataskaitų. Veiksmų, finansuojamų pagal programą „Horizontas 2020“, atveju Sąjungos lėšų gavėjų pagal šį reglamentą auditai turėtų būti atliekami, laikantis Reglamento (ES) Nr. 1291/2013. Veiksmų, finansuojamų pagal EITP, atveju Sąjungos lėšų gavėjų pagal šį reglamentą auditai turėtų būti atliekami, laikantis Reglamento (ES) Nr. 1316/2013;
                  
               
                     (45)
                  
                  
                     Bendrosios įmonės atžvilgiu Komisijos vidaus auditorius turėtų turėti tuos pačius įgaliojimus, kaip ir Komisijos atžvilgiu;
                  
               
                     (46)
                  
                  
                     Komisijai, Bendrajai įmonei, Audito Rūmams ir Europos kovos su sukčiavimu tarnybai (OLAF) turėtų būti užtikrinta galimybė susipažinti su visa reikiama informacija ir galimybė patekti į patalpas, kad jie galėtų atlikti auditą ir tyrimus, susijusius su Bendrosios įmonės skirtomis dotacijomis ir pasirašytomis sutartimis bei susitarimais;
                  
               
                     (47)
                  
                  
                     visuose kvietimuose teikti pasiūlymus ir kvietimuose dalyvauti konkurse pagal šį reglamentą turėtų būti tinkamu būdu atsižvelgta į programos „Horizontas 2020“ ir EITP įgyvendinimo trukmę, išskyrus tinkamai pagrįstus atvejus;
                  
               
                     (48)
                  
                  
                     siekdama užtikrinti atvirumą, skaidrumą ir sudaryti palankesnes sąlygas dalyvavimui, Bendroji įmonė turėtų taip pat naudoti Komisijos valdomas elektronines priemones. Todėl Bendrosios įmonės paskelbti kvietimai teikti pasiūlymus pagal programą „Horizontas 2020“ turėtų būti skelbiami tiek dalyviams skirtame bendrame portale, tiek pasitelkiant kitas programos „Horizontas 2020“ Komisijos valdomas elektronines sklaidos priemones. Be to, Bendroji įmonė turėtų atitinkamu formatu bei, atsižvelgiant į Komisijos ataskaitų teikimo periodiškumą, atverti duomenis, susijusius su, inter alia, pasiūlymais, pareiškėjais, dotacijomis ir dalyviais, kad juos būtų galima įtraukti į Komisijos valdomos programos „Horizontas 2020“ elektronines ataskaitų teikimo ir sklaidos sistemas;
                  
               
                     (49)
                  
                  
                     Komisija, padedama nepriklausomų ekspertų, turėtų atlikti Bendrosios įmonės tarpinį ir galutinį vertinimą. Siekiant skaidrumo, atitinkama nepriklausomų ekspertų ataskaita, laikantis taikytinų taisyklių, turėtų būti skelbiama viešai;
                  
               
                     (50)
                  
                  
                     kadangi šio reglamento tikslų, t. y. stiprinti mokslinių tyrimų ir inovacijų pajėgumus, įsigyti petalygmens ir beveik eksalygmens superkompiuterius ir užtikrinti prieigą prie našiosios kompiuterijos ir duomenų infrastruktūros visoje Sąjungoje Bendrosios įmonės dėka, valstybės narės negali deramai pasiekti ir, siekiant išvengti bereikalingo dubliavimosi, išlaikyti kritinę masę ir užtikrinti, kad viešasis finansavimas būtų naudojamas optimaliai, tų tikslų geriau siekti Sąjungos lygmeniu, laikydamasi Europos Sąjungos sutarties (ES sutartis) 5 straipsnyje nustatyto subsidiarumo principo, Sąjunga gali patvirtinti priemones. Pagal tame straipsnyje nustatytą proporcingumo principą šiuo reglamentu neviršijama to, kas būtina nurodytiems tikslams pasiekti,
                  
               PRIĖMĖ ŠĮ REGLAMENTĄ:
         
            1 straipsnis
            Sukūrimas
            
               1.   Siekiant įgyvendinti iniciatyvą „Europos našioji kompiuterija“, laikotarpiui iki 2026 m. gruodžio 31 d. sukuriama Sutarties dėl Europos Sąjungos veikimo (SESV) 187 straipsniu numatyta bendroji įmonė (toliau – Europos našiosios kompiuterijos bendroji įmonė, Bendroji įmonė).
            
            
               2.   Atsižvelgiant į Reglamentu (ES) Nr. 1291/2013 sukurtos Europos bendrosios mokslinių tyrimų ir inovacijų programos („Horizontas 2020“) ir Reglamentu (ES) Nr. 1316/2013 sukurtos Europos infrastruktūros tinklų priemonės (EITP) įgyvendinimo trukmę, kvietimai teikti pasiūlymus ir kvietimai dalyvauti konkurse pagal šį reglamentą skelbiami ne vėliau kaip 2020 m. gruodžio 31 d. Tinkamai pagrįstais atvejais kvietimai teikti pasiūlymus arba kvietimai dalyvauti konkurse gali būti skelbiami ne vėliau kaip 2021 m. gruodžio 31 d.
            
            
               3.   Bendroji įmonė yra subjektas, kuriam pavedama įgyvendinti viešojo ir privačiojo sektorių partnerystę, kaip nurodyta Reglamento (ES, Euratomas) 2018/1046 71 straipsnyje.
            
            
               4.   Bendroji įmonė yra juridinis asmuo. Kiekvienoje valstybėje narėje ji naudojasi plačiausiu teisnumu, suteikiamu juridiniams asmenims pagal tos valstybės narės įstatymus. Visų pirma, ji gali įsigyti kilnojamąjį ir nekilnojamąjį turtą ar juo disponuoti ir būti šalimi teisminiuose procesuose.
            
            
               5.   Bendrosios įmonės buveinė yra Liuksemburge.
            
            
               6.   Bendrosios įmonės įstatai (toliau – Įstatai) pateikti priede.
            
         
         
            2 straipsnis
            Terminų apibrėžtys
            Šiame reglamente vartojamų terminų apibrėžtys:
            1.   priėmimo bandymas– bandymas, kuriuo siekiama nustatyti, ar užtikrinta atitiktis sistemos specifikacijos reikalavimams;
            2.   prieigos laikas– superkompiuterio skaičiavimo laikas, skirtas naudotojui arba naudotojų grupei jų kompiuterio programoms vykdyti;
            3.   susijęs subjektas– Reglamento (ES) Nr. 1290/2013 2 straipsnio 1 dalies 2 punkte apibrėžtas subjektas;
            4.   nacionalinis našiosios kompiuterijos kompetencijos centras– dalyvaujančioje valstybėje, kuri yra valstybė narė, įsisteigęs juridinis asmuo, susietas su tos valstybės narės nacionaliniu superkompiuterių centru, pagal pareikalavimą naudotojams iš pramonės sektoriaus, įskaitant MVĮ, akademinės bendruomenės ir viešojo administravimo institucijų teikiantis prieigą prie superkompiuterių ir naujausių našiosios kompiuterijos technologijų, priemonių, taikomųjų programų ir paslaugų ir siūlantis ekspertines žinias, įgūdžius, mokymą, tinklaveiką ir informavimą;
            5.   sudarantis subjektas– subjektas, kuris yra Bendrosios įmonės privatus narys, kaip apibrėžta kiekvieno privataus nario įstatuose;
            6.   eksalygmens superkompiuteris– tokio našumo kompiuterių sistema, kuri pajėgi atlikti dešimt aštuonioliktuoju laipsniu operacijų per sekundę (t. y. kurios našumo lygmuo – 1 eksaflopas), palaikant taikomąsias programas, kurios pateikia tikslesnius sprendimus per trumpesnį laiką ir sprendžia sudėtingesnius uždavinius;
            7.   prieglobos susitarimas– Bendrosios įmonės ir beveik eksalygmens superkompiuterio prieglobos paslaugą teikiančio subjekto susitarimas arba Bendrosios įmonės, kitų petalygmens superkompiuterio bendraturčių ir petalygmens superkompiuterio prieglobos paslaugą teikiančio subjekto susitarimas, kuris gali būti sudarytas kaip paslaugų sutartis arba kita sutartis;
            8.   prieglobos konsorciumas– dalyvaujančių valstybių, kurios sutiko prisidėti prie beveik eksalygmens superkompiuterio arba petalygmens superkompiuterio įsigijimo ir eksploatavimo, grupė;
            9.   prieglobos paslaugą teikiantis subjektas– juridinis asmuo, kuris turi patalpas teikti prieglobos paslaugas superkompiuterio atžvilgiu ir jį eksploatuoti, ir kuris yra įsteigtas dalyvaujančioje valstybėje, kuri yra valstybė narė;
            10.   nacionalinis superkompiuteris– dalyvaujančioje valstybėje esanti nacionalinė kompiuterių sistema, kurios našumo lygmuo yra bent 0,4 petaflopų ir kuri nėra įsigyta pagal šį reglamentą;
            11.   valstybė stebėtoja– valstybė narė arba programos „Horizontas 2020“ asocijuotoji šalis, kuri nėra dalyvaujanti valstybė;
            12.   dalyvaujanti valstybė– šalis, kuri yra Bendrosios įmonės narė;
            13.   petalygmens superkompiuteris– tokio našumo kompiuterių sistema, kuri pajėgi atlikti dešimt penkioliktuoju laipsniu operacijų per sekundę (t. y. kurios našumo lygmuo – 1 petaflopas);
            14.   beveik eksalygmens superkompiuteris– kompiuterių sistema, kurios našumo lygmuo yra daugiau kaip 100 petaflopų, bet mažiau nei 1 eksaflopas;
            15.   privatus narys– privati asociacija, kuri yra Bendrosios įmonės narė;
            16.   superkompiuteris– bent petalygmens našumo kompiuterių sistema, įsigyta pagal šį reglamentą;
            17.   bendros nuosavybės išlaidos– superkompiuterio įsigijimo ir eksploatavimo išlaidos, įskaitant techninės priežiūros išlaidas, patiriamos tol, kol superkompiuterio nuosavybės teisės perleidžiamos prieglobos paslaugą teikiančiam subjektui ar jis parduodamas arba kol nutraukiamas superkompiuterio eksploatavimas, neperleidus nuosavybės teisių;
            18.   naudotojas– fizinis arba juridinis asmuo, subjektas arba tarptautinė organizacija, kuriam (-iai) suteiktas prieigos laikas naudotis Bendrosios įmonės superkompiuteriu;
            19.   darbo planas– Reglamento (ES) Nr. 1290/2013 2 straipsnio 1 dalies 22 punkte apibrėžtas darbo planas, kuris yra ir darbo programa, minima Reglamento (ES) Nr. 1316/2013 17 straipsnyje.
         
         
            3 straipsnis
            Užduotis, tikslai ir veikla
            
               1.   Bendrosios įmonės užduotis – Sąjungoje plėtoti, įrengti, plėsti ir palaikyti integruotą pasaulinio lygio superkompiuterių ir duomenų infrastruktūrą ir plėtoti bei remti itin konkurencingą ir naujovišką našiosios kompiuterijos ekosistemą.
            
            
               2.   Bendroji įmonė siekia šių bendrųjų tikslų:
               
                           a)
                        
                        
                           Sąjungos arba programos „Horizontas 2020“ asocijuotųjų šalių mokslinių tyrimų ir mokslo bendruomenei, taip pat pramonės, įskaitant MVĮ, ir viešojo sektoriaus subjektams teikti geriausią ir konkurencingą našiosios kompiuterijos ir duomenų infrastruktūrą ir remti jos technologijų plėtojimą ir taikymą įvairiausiose srityse;
                        
                     
                           b)
                        
                        
                           parengti sistemą Sąjungoje integruotos, į paklausą ir į naudotojus orientuotos, pasaulinio lygio petalygmens ir beveik eksalygmens superkompiuterių ir duomenų infrastruktūros įsigijimui;
                        
                     
                           c)
                        
                        
                           užtikrinti Sąjungos lygmens koordinavimą ir tinkamus finansinius išteklius tokios infrastruktūros, kuri bus prieinama viešojo ir privačiojo sektorių naudotojams, visų pirma, mokslinių tyrimų ir inovacijų tikslais, plėtojimui ir įsigijimui remti;
                        
                     
                           d)
                        
                        
                           remti plataus užmojo mokslinių tyrimų ir inovacijų darbotvarkę, siekiant Sąjungoje plėtoti ir palaikyti pasaulinio lygio eksalygmens ir aukštesnio lygmens našiosios kompiuterijos ekosistemą, apimančią visas mokslo ir pramonės vertės grandinės grandis, įskaitant taupių procesorių ir tarpinių programinių įrangų technologijas, algoritmų ir kodų kūrimą, taikomąsias programas ir sistemas, paslaugas ir inžineriją, ryšius, praktinę patirtį ir įgūdžius, skirtą kitos kartos superkompiuterių erai;
                        
                     
                           e)
                        
                        
                           skatinti naudotojus iš mokslo, pramonės, įskaitant MVĮ, ir viešojo sektorių perimti ir sistemingai naudoti Sąjungoje pasiektus mokslinių tyrimų ir inovacijų rezultatus.
                        
                     
            
               3.   Bendroji įmonė siekia šių konkrečių tikslų:
               
                           a)
                        
                        
                           prisidėti prie Reglamento (ES) Nr. 1291/2013 ir Sprendimo 2013/743/ES, visų pirma, specialiosios programos II dalies, kaip apibrėžta to sprendimo 2 straipsnyje (toliau – Specialioji programa), taip pat reglamentų (ES) Nr. 1316/2013 ir (ES) Nr. 283/2014 įgyvendinimo;
                        
                     
                           b)
                        
                        
                           suderinti valstybių narių ir Sąjungos strategijas koordinuotoje Europos našiosios kompiuterijos strategijoje ir prisidėti prie viešosios paramos veiksmingumo, išvengiant bereikalingo pastangų dubliavimosi ir susiskaidymo;
                        
                     
                           c)
                        
                        
                           sutelkti Sąjungos išteklius, nacionalinius išteklius ir privačiojo sektoriaus investicijas ir užtikrinti tokį investicijų į našiąją kompiuteriją lygį, kuris būtų palyginamas su Sąjungos konkurentų pasaulyje investicijų lygiu;
                        
                     
                           d)
                        
                        
                           plėtoti ir eksploatuoti pasaulinio lygio integruotą superkompiuterių ir duomenų infrastruktūrą, kurios architektūra atspindėtų reikalingą įvairiapusiškumą, siekiant tenkinti įvairius naudotojų poreikius visoje Sąjungoje, kaip esminį pažangiosios mokslinės kompetencijos komponentą, taip pat siekiant skaitmeninti pramonės ir viešąjį sektorius, ir stiprinti pajėgumus inovacijoms ir konkurencingumą pasaulyje, taip užtikrinant ekonomikos ir užimtumo augimą Sąjungoje;
                        
                     
                           e)
                        
                        
                           teikti prieigą prie našiąja kompiuterija grindžiamos infrastruktūros ir paslaugų dėl naujų ir besiformuojančių taikomųjų programų ir paslaugų, susijusių su dideliais duomenų kiekiais ir intensyviais skaičiavimais, įvairiems naudotojams – tyrėjų ir mokslo bendruomenei, taip pat pramonės sektoriui, įskaitant MVĮ, ir viešajam sektoriui;
                        
                     
                           f)
                        
                        
                           remti pasaulinio lygio eksalygmens ir eksalygmenį pranokstančių našiosios kompiuterijos technologijų plėtrą Sąjungoje, įskaitant taupių mikroprocesorių ir susijusias tarpinės programinės įrangos technologijas, ir jų integravimą į superkompiuterių sistemas, taikant bendro projektavimo požiūrį, taip pat jų perėmimą didelės apimties ir besiformuojančiose taikomosiose srityse;
                        
                     
                           g)
                        
                        
                           užpildyti spragą tarp mokslinių tyrimų bei technologinės plėtros ir eksalygmens našiosios kompiuterijos sistemų teikimo, sustiprinant skaitmeninių technologijų tiekimo grandinę Sąjungoje ir sudarant sąlygas Bendrajai įmonei įsigyti pasaulinio lygio superkompiuterius, galbūt integruojant Europos technologijas;
                        
                     
                           h)
                        
                        
                           pasiekti pasaulinį našiosios kompiuterijos taikomųjų programų pažangos lygį, kuriant ir optimizuojant kodus ir taikomąsias programas, ir kitas našiosios kompiuterijos pagrindu veikiančias, didelės apimties ir besiformuojančias pirmaujančios rinkos taikomąsias programas, pritaikius bendro projektavimo požiūrį, remiant našiosios kompiuterijos taikymo pažangiosios kompetencijos centrus ir didelės apimties našiosios kompiuterijos pagrindu veikiančius demonstracinius bandomuosius projektus bei didžiųjų duomenų taikomųjų programų ir paslaugų bandymo platformas įvairiose mokslo ir pramonės srityse;
                        
                     
                           i)
                        
                        
                           sujungti ir suvienyti regionų, nacionalinius ir Europos našiosios kompiuterijos superkompiuterius ir kitas kompiuterių sistemas, duomenų centrus bei susijusią programinę įrangą ir taikomąsias programas, bendradarbiaujant su PRACE ir GÉANT;
                        
                     
                           j)
                        
                        
                           didinti pramonės, visų pirma, MVĮ inovacijų potencialą, naudojant pažangias našiosios kompiuterijos infrastruktūras, taikomąsias programas ir paslaugas, steigiant nacionalinius našiosios kompiuterijos kompetencijos centrus visoje Sąjungoje ir, visų pirma, užtikrinant tinklaveiką ir veiklos koordinavimą;
                        
                     
                           k)
                        
                        
                           gerinti našiosios kompiuterijos srities supratimą ir prisidėti prie našiosios kompiuterijos srities įgūdžių trūkumo Sąjungoje mažinimo, vykdant informuotumo didinimo, mokymo ir praktinės patirties sklaidos veiklą;
                        
                     
                           l)
                        
                        
                           išplėsti našiosios kompiuterijos panaudojimo apimtį.
                        
                     
            
               4.   Bendroji įmonė 2 ir 3 dalyse nurodytus bendruosius ir konkrečius tikslus įgyvendina, vykdydama šių pagrindinių sričių veiklą:
               
                           a)
                        
                        
                           bendrą administracinę veiklą, susijusią su Bendrosios įmonės veikimu ir valdymu;
                        
                     
                           b)
                        
                        
                           pasaulinio lygio superkompiuterių ir duomenų infrastruktūrų įsigijimo, įrengimo, sujungimo, eksploatavimo ir prieigos laiko valdymo veiklą;
                        
                     
                           c)
                        
                        
                           veiklą, kuria remiama mokslinių tyrimų ir inovacijų darbotvarkė, siekiant sukurti inovacijų ekosistemą, apimančią superkompiuterių aparatinės ir programinės įrangos technologijas ir jų integravimą į eksalygmens superkompiuterių sistemas, pažangiąsias taikomąsias programas, paslaugas ir priemones, įgūdžius ir praktinę patirtį.
                        
                     
         
         
            4 straipsnis
            Sąjungos finansinis įnašas
            
               1.   Sąjungos finansinis įnašas, įskaitant ELPA asignavimus, į Bendrąją įmonę siekia 486 000 000 EUR ir jį sudaro:
               
                           a)
                        
                        
                           ne daugiau kaip 386 000 000 EUR pagal programą „Horizontas 2020“, įskaitant bent 10 000 000 EUR administracinėms išlaidoms padengti;
                        
                     
                           b)
                        
                        
                           ne daugiau kaip 100 000 000 EUR pagal EITP.
                        
                     
            
               2.   1 dalies a punkte nurodytas Sąjungos finansinis įnašas mokamas iš Sąjungos bendrojo biudžeto asignavimų, skirtų Specialiajai programai.
               Šio straipsnio 1 dalies a punkte nurodytas Sąjungos finansinis įnašas apima bent 180 000 000 EUR sumą, skirtą kvietimams teikti pasiūlymus, kad Bendroji įmonė galėtų teikti finansinę paramą netiesioginiams veiksmams, atitinkantiems mokslinių tyrimų ir inovacijų darbotvarkę.
            
            
               3.   1 dalies b punkte nurodytas Sąjungos finansinis įnašas mokamas iš Sąjungos bendrojo biudžeto asignavimų, skirtų EITP ir skiriamas tik superkompiuteriams įsigyti.
            
            
               4.   Su Sąjungos finansiniu įnašu susijęs biudžeto vykdymas patikimas Bendrajai įmonei, kuri veikia kaip Reglamento (ES, Euratomas) 2018/1046 71 straipsnyje nurodyta įstaiga, vadovaujantis to reglamento 62 straipsnio 1 dalies c punkto iv papunkčiu ir 154 straipsniu.
            
            
               5.   Sąjungos finansinio įnašo teikimo tvarka nustatoma susitarime dėl įnašo ir metiniuose lėšų pervedimo susitarimuose, kuriuos Komisija Sąjungos vardu turi sudaryti su Bendrąja įmone.
            
            
               6.   Šio straipsnio 5 dalyje nurodytame susitarime dėl įnašo aptariami elementai, išdėstyti Reglamento (ES, Euratomas) 2018/1046 129 straipsnio 2 dalyje ir 154 straipsnyje, taip pat, inter alia,:
               
                           a)
                        
                        
                           Bendrosios įmonės įnašui taikomi reikalavimai, susiję su atitinkamais veiklos rodikliais, nurodytais Sprendimo 2013/743/ES II priede;
                        
                     
                           b)
                        
                        
                           Bendrosios įmonės įnašui taikomi reikalavimai, susiję su stebėsena, nurodyta Sprendimo 2013/743/ES III priede;
                        
                     
                           c)
                        
                        
                           specialūs veiklos rodikliai, susiję su Bendrosios įmonės veikimu;
                        
                     
                           d)
                        
                        
                           tvarka, kuria reglamentuojamas duomenų, būtinų, siekiant užtikrinti, kad Komisija būtų pajėgi įvykdyti informacijos sklaidos ir ataskaitų teikimo prievoles, kaip nurodyta Reglamento (ES) Nr. 1291/2013 28 straipsnyje ir Reglamento (ES) Nr. 1316/2013 28 straipsnyje, teikimas, be kita ko, dalyviams skirtame bendrame portale, taip pat kitomis Komisijos valdomomis elektroninėmis informacijos sklaidos priemonėmis;
                        
                     
                           e)
                        
                        
                           duomenų, būtinų, siekiant užtikrinti, kad Komisija būtų pajėgi įvykdyti informacijos sklaidos ir ataskaitų teikimo prievoles, kaip nurodyta Reglamento (ES) Nr. 283/2014 8 straipsnyje, teikimo tvarka;
                        
                     
                           f)
                        
                        
                           nuostatos dėl Bendrosios įmonės kvietimų teikti pasiūlymus skelbimo, be kita ko, dalyviams skirtame bendrame portale, taip pat kitomis Komisijos valdomomis elektroninėmis informacijos sklaidos priemonėmis;
                        
                     
                           g)
                        
                        
                           nuostatos dėl Bendrosios įmonės kvietimų dalyvauti konkurse skelbimo Europos Sąjungos Oficialiajame leidinyje, taip pat kitomis Komisijos valdomomis elektroninėmis informacijos sklaidos priemonėmis;
                        
                     
                           h)
                        
                        
                           žmogiškųjų išteklių naudojimas ir pokyčiai, visų pirma, įdarbinimas pagal pareigų grupę, lygį ir kategoriją, perklasifikavimas ir darbuotojų skaičiaus pokyčiai.
                        
                     
         
         
            5 straipsnis
            Kiti Sąjungos įnašai
            Įnašai iš kitų Sąjungos programų nei nurodytosios 4 straipsnio 1 dalyje, kurie yra Sąjungos bendrai finansuojamai programai, įgyvendinamai vienos iš dalyvaujančių valstybių, skirtos sumos dalis, nėra įtraukiami, skaičiuojant 4 straipsnyje nurodytą Sąjungos didžiausią finansinį įnašą.
         
         
            6 straipsnis
            Kitų nei Sąjunga narių įnašai
            
               1.   Dalyvaujančios valstybės prie Bendrosios įmonės administracinių išlaidų prisideda bent 10 000 000 EUR suma. Be to, dalyvaujančios valstybės prisideda prie Bendrosios įmonės veiklos išlaidų tokia suma, kuri yra proporcinga 4 straipsnio 1 dalyje nustatytam Sąjungos finansiniam įnašui. Numatoma, kad suma turi siekti bent 476 000 000 EUR.
            
            
               2.   Bendrosios įmonės privatūs nariai Bendrajai įmonei skiria arba pasirūpina, kad juos sudarantys subjektai ir susiję subjektai skirtų įnašus, kurie sudarytų bent 422 000 000 EUR, įskaitant 2 000 000 EUR administracinėms išlaidoms padengti.
            
            
               3.   Šio straipsnio 1 ir 2 dalyse nurodytus įnašus sudaro Įstatų 15 straipsnyje nustatyti įnašai.
            
            
               4.   Įstatų 15 straipsnio 3 dalies e punkte nurodytus įnašus kiekviena dalyvaujanti valstybė gali teikti toje dalyvaujančioje valstybėje įsisteigusiems paramos gavėjams. Jais gali būti papildytas Bendrosios įmonės įnašas, neviršijant Reglamento (ES) Nr. 1290/2013 28 straipsnyje nustatytos taikytinos didžiausios kompensavimo normos. Tokiais įnašais nedaromas poveikis valstybės pagalbos taisyklėms.
            
            
               5.   Kiti nei Sąjunga Bendrosios įmonės nariai ne vėliau kaip kiekvienų metų sausio 31 d. valdybai pateikia ataskaitą apie praėjusiais finansiniais metais skirtų šio straipsnio 1 ir 2 dalyse nurodytų įnašų vertę.
            
            
               6.   Siekiant įvertinti Įstatų 15 straipsnio 3 dalies b–f punktuose nurodytus įnašus, išlaidos nustatomos pagal atitinkamų subjektų įprastą išlaidų apskaitos praktiką, pagal šalyje, kurioje yra įsisteigęs subjektas, taikomus apskaitos standartus ir pagal taikomus tarptautinius apskaitos standartus ir tarptautinius finansinės atskaitomybės standartus. Išlaidas patvirtina nepriklausomas išorės auditorius, kurį paskiria atitinkamas subjektas. Jei kyla neaiškumų dėl išlaidų patvirtinimo, vertės nustatymo metodą gali patikrinti Bendroji įmonė. Jei neaiškumų lieka, Bendroji įmonė gali atlikti vertės nustatymo metodo auditą.
            
            
               7.   Komisija gali nutraukti Bendrajai įmonei skirto Sąjungos finansinio įnašo teikimą, jį proporcingai sumažinti ar sustabdyti jo teikimą arba inicijuoti Įstatų 23 straipsnyje nurodytą likvidavimo procedūrą, jei kiti nei Sąjunga nariai, įskaitant juos sudarančius subjektus ir susijusius subjektus, neskiria šio straipsnio 1 ir 2 dalyse nurodytų įnašų, skiria tik jų dalį ar skiria juos pavėluotai.
            
         
         
            7 straipsnis
            Prieigos prie nacionalinių superkompiuterių laiko suteikimas
            Dalyvaujančios valstybės gali suteikti Bendrajai įmonei bent 20 % prieigos prie vieno ar kelių savo nacionalinių superkompiuterių laiko. Šie įnašai nėra įtraukiami, skaičiuojant 6 straipsnio 1 dalyje nurodytą įnašą.
         
         
            8 straipsnis
            Prieglobos paslaugą teikiantis subjektas
            
               1.   Superkompiuteriai įrengiami dalyvaujančioje valstybėje, kuri yra valstybė narė. Dalyvaujančioje valstybėje teikiama ne daugiau kaip vieno beveik eksalygmens superkompiuterio arba vieno petalygmens superkompiuterio prieglobos paslauga.
            
            
               2.   Prieglobos paslaugą teikiantis subjektas gali atstovauti vienai dalyvaujančiai valstybei, kuri yra valstybė narė, arba prieglobos konsorciumui. Prieglobos paslaugą teikiantis subjektas ir dalyvaujančios valstybės ar prieglobos konsorciume dalyvaujančių valstybių kompetentingos institucijos tuo tikslu sudaro susitarimą.
            
            
               3.   Bendroji įmonė patiki prieglobos paslaugą teikiančiam subjektui eksploatuoti kiekvieną jai nuosavybės teise priklausantį atskirą beveik eksalygmens superkompiuterį, laikantis 10 straipsnio.
               Bendroji įmonė ir kiti bendraturčiai patiki prieglobos paslaugą teikiančiam subjektui eksploatuoti kiekvieną jiems nuosavybės teise priklausantį atskirą petalygmens superkompiuterį, laikantis 11 straipsnio.
            
            
               4.   Beveik eksalygmens superkompiuterių ir petalygmens superkompiuterių prieglobos paslaugą teikiantys subjektai atrenkami, laikantis šio straipsnio 5 dalies ir 15 straipsnyje nurodytų Bendrosios įmonės finansinių taisyklių.
            
            
               5.   Paskelbus kvietimą pareikšti susidomėjimą, valdyba atrenka prieglobos paslaugą teikiantį subjektą ir atitinkamą dalyvaujančią valstybę, kurioje yra įsisteigęs prieglobos paslaugą teikiantis subjektas, arba atitinkamą prieglobos konsorciumą, vykdydama sąžiningą ir skaidrų procesą, grindžiamą, inter alia, šiais kriterijais:
               
                           a)
                        
                        
                           atitiktis kvietime pareikšti susidomėjimą nustatytoms bendrosioms sistemos specifikacijoms;
                        
                     
                           b)
                        
                        
                           superkompiuterio bendros nuosavybės išlaidos;
                        
                     
                           c)
                        
                        
                           prieglobos paslaugą teikiančio subjekto turima panašių sistemų įrengimo ir eksploatavimo patirtis;
                        
                     
                           d)
                        
                        
                           prieglobos paslaugą teikiančio subjekto patalpų fizinė ir IT infrastruktūros kokybė, jų saugumas ir junglumas su likusia Sąjungos dalimi;
                        
                     
                           e)
                        
                        
                           naudotojams teikiamų paslaugų kokybė, visų pirma, pajėgumai vykdyti paslaugų lygmens susitarimą, pateiktą kartu su atrankos procedūros dokumentais;
                        
                     
                           f)
                        
                        
                           išankstinis prieglobos paslaugą teikiančio subjekto sutikimas laikytis tipiniame prieglobos susitarime, kaip nurodyta Įstatų 7 straipsnio 3 dalies o punkte, apimančiame, visų pirma, 9 straipsnio 2 dalyje ir atrankos procedūroje nustatytus aspektus, nustatytų sąlygų;
                        
                     
                           g)
                        
                        
                           atitinkamo patvirtinamojo dokumento, kuriuo patvirtinamas valstybės narės, kurioje yra įsisteigęs prieglobos paslaugą teikiantis subjektas, arba prieglobos konsorciume dalyvaujančių valstybių kompetentingų institucijų įsipareigojimas padengti beveik eksalygmens superkompiuterio bendrų nuosavybės išlaidų dalį, kuri nepadengiama Sąjungos įnašu, kaip nustatyta 4 straipsnyje, arba kuriuo nors kitu Sąjungos įnašu, kaip nustatyta 5 straipsnyje, tol, kol bendroji įmonė to superkompiuterio nuosavybės teises perleidžia tam prieglobos paslaugą teikiančiam subjektui, arba, jei nuosavybės teisės neperleidžiamos, kol superkompiuteris bus parduotas arba jo eksploatavimas nutrauktas, pateikimas;
                        
                     
                           h)
                        
                        
                           atitinkamo patvirtinamojo dokumento, kuriuo patvirtinamas valstybės narės, kurioje yra įsisteigęs prieglobos paslaugą teikiantis subjektas, arba prieglobos konsorciume dalyvaujančių valstybių kompetentingų institucijų įsipareigojimas padengti visas petalygmens superkompiuterio bendras nuosavybės išlaidas, kurios nepadengiamos Sąjungos įnašu, kaip nustatyta 4 straipsnyje, arba kuriuo nors kitu Sąjungos įnašu, kaip nustatyta 5 straipsnyje, pateikimas.
                        
                     
            
               6.   atrinkus prieglobos paslaugą teikiantį subjektą, dalyvaujanti valstybė, kurioje yra įsisteigęs prieglobos paslaugą teikiantis subjektas arba atitinkamas prieglobos konsorciumas, gali nuspręsti pakviesti prie jo prisijungti daugiau dalyvaujančių valstybių. Prisijungiančių dalyvaujančių valstybių įsipareigojimas atitinka tik nedidelę beveik eksalygmens superkompiuterio bendrų nuosavybės išlaidų dalį, kol Bendroji įmonė jo nuosavybės teises perleis tam prieglobos paslaugą teikiančiam subjektui.
            
         
         
            9 straipsnis
            Prieglobos susitarimas
            
               1.   Prieš pradėdama beveik eksalygmens superkompiuterio įsigijimo procedūrą, Bendroji įmonė su kiekvienu atrinktu prieglobos paslaugą teikiančiu subjektu sudaro prieglobos susitarimą.
               Prieš pradėdama petalygmens superkompiuterio įsigijimo procedūrą, Bendroji įmonė ir kiti bendraturčiai su kiekvienu atrinktu prieglobos paslaugą teikiančiu subjektu sudaro prieglobos susitarimą.
            
            
               2.   Prieglobos susitarime, visų pirma, aptariami šie aspektai:
               
                           a)
                        
                        
                           teisės ir pareigos superkompiuterio įsigijimo procedūros metu, įskaitant superkompiuterio priėmimo bandymą;
                        
                     
                           b)
                        
                        
                           atsakomybės už superkompiuterio eksploatavimą sąlygos;
                        
                     
                           c)
                        
                        
                           eksploatuojant superkompiuterį, naudotojams siūlomų paslaugų kokybė, nustatyta paslaugų lygmens susitarime;
                        
                     
                           d)
                        
                        
                           planai, susiję su superkompiuterio energijos vartojimo efektyvumu ir aplinkos tvarumu;
                        
                     
                           e)
                        
                        
                           Sąjungos prieigos prie superkompiuterio laiko dalies sąlygos, dėl kurių pagal 13 straipsnį nusprendė valdyba;
                        
                     
                           f)
                        
                        
                           prieigos laiko apskaitos sąlygos;
                        
                     
                           g)
                        
                        
                           bendrų nuosavybės išlaidų dalis, kurios atžvilgiu prieglobos paslaugą teikiantis subjektas pasirūpins, kad ją padengtų dalyvaujanti valstybė, kurioje yra įsisteigęs prieglobos paslaugą teikiantis subjektas, arba prieglobos konsorciume dalyvaujančios valstybės;
                        
                     
                           h)
                        
                        
                           10 straipsnio 3 dalyje ir 11 straipsnio 3 dalyje nurodyto nuosavybės teisių perleidimo sąlygos, įskaitant jų likutinės vertės apskaičiavimo ir eksploatavimo nutraukimo nuostatas beveik eksalygmens superkompiuterių atveju;
                        
                     
                           i)
                        
                        
                           prieglobos paslaugą teikiančio subjekto pareiga suteikti prieigą prie superkompiuterių, kartu užtikrinant superkompiuterių saugumą, asmens duomenų apsaugą pagal Reglamentą (ES) 2016/679, elektroninių ryšių privatumo apsaugą pagal Direktyvą 2002/58/EB, komercinių paslapčių apsaugą pagal Direktyvą (ES) 2016/943, taip pat kitų duomenų, kurių atžvilgiu taikoma prievolė saugoti profesinę paslaptį, konfidencialumo apsaugą;
                        
                     
                           j)
                        
                        
                           kalbant apie beveik eksalygmens superkompiuterius, prieglobos paslaugą teikiančio subjekto pareiga įgyvendinti patvirtintą superkompiuterio eksploatavimo išlaidų ir naudotojų prieigos laiko audito procedūrą;
                        
                     
                           k)
                        
                        
                           prieglobos paslaugą teikiančio subjekto pareiga ne vėliau kaip kiekvienų metų sausio 31 d. pateikti valdybai naudojimosi prieigos laiku praėjusiais finansiniais metais audito ataskaitą ir duomenis.
                        
                     
            
               3.   Prieglobos susitarimą reglamentuoja Sąjungos teisė, kurią papildo valstybės narės, kurioje yra įsisteigęs prieglobos paslaugą teikiantis subjektas, teisė, kai tam tikras aspektas nėra įtrauktas į šio reglamento arba kitų Sąjungos teisės aktų taikymo sritį.
            
            
               4.   Prieglobos susitarime turi būti arbitražinė išlyga, pagal kurią jurisdikcija suteikiama Europos Sąjungos Teisingumo Teismui.
            
            
               5.   Sudariusi prieglobos susitarimą, Bendroji įmonė, padedama atrinkto prieglobos paslaugą teikiančio subjekto, pradeda beveik eksalygmens superkompiuterio įsigijimo procedūras, laikantis 15 straipsnyje nurodytų Bendrosios įmonės finansinių taisyklių.
               Sudariusi prieglobos susitarimą, Bendroji įmonė kartu su dalyvaujančių valstybių kompetentingomis institucijomis, padedant atrinktam prieglobos paslaugą teikiančiam subjektui, pradeda petalygmens superkompiuterio įsigijimo procedūras, laikantis 15 straipsnyje nurodytų Bendrosios įmonės finansinių taisyklių.
            
         
         
            10 straipsnis
            Beveik eksalygmens superkompiuterių įsigijimas ir nuosavybės teisės
            
               1.   Bendroji įmonė įsigyja beveik eksalygmens superkompiuterius ir jie jai priklauso nuosavybės teise.
            
            
               2.   4 straipsnio 1 dalyje nurodytu Sąjungos finansiniu įnašu padengiama ne daugiau kaip 50 % beveik eksalygmens superkompiuterių įsigijimo nuosavybės išlaidų ir ne daugiau kaip 50 % jų eksploatavimo išlaidų.
               Likusią beveik eksalygmens superkompiuterių bendrų nuosavybės išlaidų dalį padengia dalyvaujanti valstybė, kurioje yra įsisteigęs prieglobos paslaugą teikiantis subjektas, arba prieglobos konsorciume dalyvaujančios valstybės, įnašus galbūt papildant 5 straipsnyje nurodytais įnašais.
            
            
               3.   Nedarant poveikio Įstatų 23 straipsnio 4 daliai, ne anksčiau kaip praėjus ketveriems metams po to, kai Bendroji įmonė sėkmingai atlieka prieglobos paslaugą teikiančio subjekto objekte įrengtų beveik eksalygmens superkompiuterių priėmimo bandymą, valdybos sprendimu, laikantis prieglobos susitarimo, beveik eksalygmens superkompiuterio nuosavybės teisės gali būti perleistos tam prieglobos paslaugą teikiančiam subjektui, tas superkompiuteris gali būti parduotas kitam subjektui arba jo eksploatavimas gali būti nutrauktas. Jei nuosavybės teisės perleidžiamos beveik eksalygmens kompiuteriui dar visiškai nenusidėvėjus, prieglobos paslaugą teikiantis subjektas kompensuoja Bendrajai įmonei perleidžiamo superkompiuterio likutinę vertę. Jei nuosavybės teisės prieglobos paslaugą teikiančiam subjektui neperleidžiamos, bet priimamas sprendimas dėl eksploatavimo nutraukimo, atitinkamas išlaidas vienodai pasidalija Bendroji įmonė ir prieglobos paslaugą teikiantis subjektas. Bendroji įmonė nėra atsakinga už išlaidas, patirtas po beveik eksalygmens kompiuterio nuosavybės teisių perleidimo arba jo pardavimo ar eksploatavimo nutraukimo.
            
         
         
            11 straipsnis
            Petalygmens superkompiuterių įsigijimas ir nuosavybės teisės
            
               1.   Bendroji įmonė kartu su dalyvaujančios valstybės, kurioje yra įsisteigęs prieglobos paslaugą teikiantis subjektas, perkančiosiomis organizacijomis arba su prieglobos konsorciume dalyvaujančių valstybių perkančiosiomis organizacijomis įsigyja petalygmens superkompiuterius ir jie yra jų bendroji dalinė nuosavybė.
            
            
               2.   4 straipsnio 1 dalyje nurodytu Sąjungos finansiniu įnašu padengiama ne daugiau kaip 35 % petalygmens superkompiuterių įsigijimo išlaidų. Likusią petalygmens superkompiuterių bendrų nuosavybės išlaidų dalį padengia dalyvaujanti valstybė, kurioje yra įsisteigęs prieglobos paslaugą teikiantis subjektas, arba prieglobos konsorciume dalyvaujančios valstybės, įnašus galbūt papildant 5 straipsnyje nurodytais įnašais.
            
            
               3.   Nedarant poveikio Įstatų 23 straipsnio 4 daliai, Bendrajai įmonei priklausanti petalygmens superkompiuterio nuosavybės dalis perleidžiama prieglobos paslaugą teikiančiam subjektui, kai superkompiuteris visiškai nusidėvi. Bendroji įmonė nėra atsakinga už jokias išlaidas, patirtas po petalygmens superkompiuterio nuosavybės teisių perleidimo.
            
         
         
            12 straipsnis
            Superkompiuterių naudojimas
            
               1.   Superkompiuteriai, visų pirma, naudojami mokslinių tyrimų ir inovacijų tikslais, kuriems gali būti skiriamas finansavimas pagal viešojo finansavimo programas, jais gali naudotis viešojo ir privačiojo sektorių naudotojai ir jie yra skirti tik civilinėms reikmėms.
            
            
               2.   Valdyba nustato bendrąsias prieigos sąlygas superkompiuterių naudojimo tikslu, laikydamasi 13 straipsnio, ir gali nustatyti specialiąsias prieigos sąlygas skirtingų tipų naudotojams ar taikomosioms programoms. Paslaugos kokybė turi būti vienoda visiems naudotojams.
            
            
               3.   Nedarant poveikio Sąjungos sudarytų tarptautinių sutarčių nuostatoms, prieigos laikas skiriamas tik naudotojams, gyvenantiems, įsisteigusiems arba esantiems valstybėje narėje arba programos „Horizontas 2020“ asocijuotojoje šalyje, nebent valdyba tinkamai pagrįstais atvejais, atsižvelgdama į Sąjungos interesus, nuspręstų kitaip.
            
         
         
            13 straipsnis
            Sąjungos prieigos prie superkompiuterių laiko skyrimas
            
               1.   Sąjungos prieigos prie kiekvieno beveik eksalygmens superkompiuterio laiko dalis tiesiogiai proporcinga 4 straipsnio 1 dalyje nurodytam Sąjungos finansiniam įnašui, skirtam superkompiuterio bendroms nuosavybės išlaidoms padengti, ir neviršija 50 % bendro prieigos prie superkompiuterio laiko.
            
            
               2.   Kiekvienai dalyvaujančiai valstybei, kurioje yra įsisteigęs prieglobos paslaugą teikiantis subjektas, arba kiekvienai prieglobos konsorciume dalyvaujančiai valstybei skiriama likusio prieigos prie kiekvieno beveik eksalygmens superkompiuterio laiko dalis. Prieglobos konsorciumo atveju dalyvaujančios valstybės tarpusavyje susitaria dėl prieigos prie beveik eksalygmens superkompiuterio laiko paskirstymo.
            
            
               3.   Sąjungos prieigos prie kiekvieno petalygmens superkompiuterio laiko dalis tiesiogiai proporcinga 4 straipsnio 1 dalyje nurodytam Sąjungos finansiniam įnašui, skirtam superkompiuterio įsigijimo išlaidoms padengti.
            
            
               4.   Kiekvienai dalyvaujančiai valstybei, kurioje yra įsisteigęs prieglobos paslaugą teikiantis subjektas, arba kiekvienai prieglobos konsorciume dalyvaujančiai valstybei skiriama likusio prieigos prie kiekvieno petalygmens superkompiuterio laiko dalis. Prieglobos konsorciumo atveju dalyvaujančios valstybės tarpusavyje susitaria dėl prieigos prie petalygmens superkompiuterio laiko paskirstymo.
            
            
               5.   Valdyba nustato teises naudotis Sąjungai priklausančia prieigos prie beveik eksalygmens superkompiuterių ir petalygmens superkompiuterių laiko dalimi ir Sąjungai priklausančia prieigos prie nacionalinių superkompiuterių laiko dalimi.
               Pagrindinis principas, kuriuo vadovaujamasi – prieigos laiko skyrimas bet kuriam valstybės narės arba programos „Horizontas 2020“ asocijuotosios šalies naudotojui viešosiomis lėšomis finansuojamos mokslinių tyrimų ir inovacijų veiklos tikslu yra grindžiamas sąžiningu ir skaidriu tarpusavio vertinimo procesu, kuris vykdomas Bendrajai įmonei inicijavus nuolatinius atvirus kvietimus pareikšti susidomėjimą, skirtus naudotojams iš mokslo, pramonės, įskaitant MVĮ, ir viešojo sektorių. Pareikštą susidomėjimą vertina nepriklausomi ekspertai. Pagal kvietimus pareikšti susidomėjimą naudotojų pateiktų projektų vertinimo kriterijai iš esmės grindžiami programos „Horizontas 2020“ principais.
            
            
               6.   Išimtiniais atvejais arba ekstremaliųjų ir krizių valdymo situacijų atveju valdyba Sąjungos prieigos laiką gali suteikti, nerengiant kvietimo pareikšti susidomėjimą.
            
            
               7.   Taikomųjų programų, susijusių su viešosiomis lėšomis finansuojama mokslinių tyrimų ir inovacijų veikla, atveju Sąjungai priklausančia prieigos laiko dalimi naudojamasi nemokamai.
            
            
               8.   Valdyba nuolat stebi Sąjungos prieigos laiką, suteiktą pagal valstybes nares ir programos „Horizontas 2020“ asocijuotąsias šalis, taip pat pagal naudotojų kategorijas, be kita ko, komerciniais tikslais. Ji gali nuspręsti:
               
                           a)
                        
                        
                           iš naujo pritaikyti prieigos laiką pagal veiklos arba naudotojų kategorijas, siekiant optimizuoti petalygmens ir beveik eksalygmens superkompiuterių naudojimą;
                        
                     
                           b)
                        
                        
                           siūlyti papildomas paramos priemones, kad būtų suteiktos sąžiningos prieigos galimybės naudotojams iš visų valstybių narių ir programos „Horizontas 2020“ asocijuotųjų šalių, kuriomis būtų siekiama padidinti jų įgūdžių ir ekspertinių žinių lygį našiosios kompiuterijos sistemų srityje.
                        
                     
         
         
            14 straipsnis
            Sąjungos prieigos prie superkompiuterių laikas komerciniais tikslais
            
               1.   Specialiosios sąlygos taikomos pramoniniams naudotojams, prašantiems Sąjungos prieigos prie superkompiuterių laiko komerciniais tikslais. Už komercinę paslaugą mokama pagal naudojimą rinkos kainomis. Mokesčio dydį nustato valdyba.
            
            
               2.   Pajamos, gautos dėl naudojimosi Sąjungos prieigos laiku komerciniais tikslais, yra Bendrosios įmonės biudžeto pajamos ir yra naudojamos Bendrosios įmonės veiklos išlaidoms padengti.
            
            
               3.   Komercinėms paslaugoms skirtas prieigos laikas neturi viršyti 20 % bendro Sąjungos prieigos prie kiekvieno petalygmens superkompiuterio ir kiekvieno beveik eksalygmens superkompiuterio laiko. Dėl Sąjungos prieigos laiko skyrimo komercinių paslaugų naudotojams sprendžia valdyba, atsižvelgdama į 13 straipsnio 8 dalyje nurodytos stebėsenos rezultatus.
            
            
               4.   Komercinių paslaugų kokybė turi būti vienoda visiems naudotojams.
            
         
         
            15 straipsnis
            Finansinės taisyklės
            Bendroji įmonė priima savo konkrečias finansines taisykles pagal Reglamento (ES, Euratomas) 2018/1046 71 straipsnį.
         
         
            16 straipsnis
            Darbuotojai
            
               1.   Bendrosios įmonės darbuotojams taikomi Europos Sąjungos pareigūnų tarnybos nuostatai ir kitų tarnautojų įdarbinimo sąlygos, nustatyti Tarybos reglamentu (EEB, Euratomas, EAPB) Nr. 259/68 (12) (toliau – Tarnybos nuostatai ir Įdarbinimo sąlygos), ir Sąjungos institucijų bendrai priimtos Tarnybos nuostatų ir Įdarbinimo sąlygų įgyvendinimo taisyklės.
            
            
               2.   Bendrosios įmonės darbuotojų atžvilgiu valdyba naudojasi įgaliojimais, kurie Tarnybos nuostatuose suteikti paskyrimų tarnybai, o Įdarbinimo sąlygose – institucijai, įgaliotai sudaryti darbo sutartis (toliau – Paskyrimų tarnybos įgaliojimai).
               Pagal Tarnybos nuostatų 110 straipsnį valdyba priima sprendimą, pagrįstą Tarnybos nuostatų 2 straipsnio 1 dalimi ir Įdarbinimo sąlygų 6 straipsniu, ir juo atitinkami Paskyrimų tarnybos įgaliojimai deleguojami vykdomajam direktoriui ir nustatomos sąlygos, kuriomis tie įgaliojimai gali būti sustabdyti. Vykdomajam direktoriui leidžiama tuos įgaliojimus perdeleguoti.
               Išimtinėmis aplinkybėmis valdyba gali sprendimu laikinai sustabdyti vykdomajam direktoriui suteiktus Paskyrimų tarnybos įgaliojimus ir tų įgaliojimų perdelegavimą. Tokiais atvejais valdyba pati naudojasi Paskyrimų tarnybos įgaliojimais arba juos deleguoja vienam iš savo narių ar kitam nei vykdomasis direktorius Bendrosios įmonės darbuotojui.
            
            
               3.   Pagal Tarnybos nuostatų 110 straipsnį valdyba priima atitinkamas Tarnybos nuostatų ir Įdarbinimo sąlygų įgyvendinimo taisykles.
            
            
               4.   Personalo ištekliai nustatomi Bendrosios įmonės personalo etatų plane, kuriame, laikantis jos metinio biudžeto, nurodomas laikinų etatų skaičius pagal pareigų grupes bei lygį, taip pat sutartininkų skaičius, išreikštas etato ekvivalentu.
            
            
               5.   Bendrosios įmonės personalą sudaro laikinieji darbuotojai ir sutartininkai.
            
            
               6.   Visas su personalu susijusias išlaidas padengia Bendroji įmonė.
            
         
         
            17 straipsnis
            Deleguotieji nacionaliniai ekspertai ir stažuotojai
            
               1.   Bendrojoje įmonėje gali dirbti Bendrojoje įmonėje neįdarbinti deleguotieji nacionaliniai ekspertai ir stažuotojai. Deleguotųjų nacionalinių ekspertų skaičius, išreikštas etato ekvivalentu, įtraukiamas į informaciją apie personalo išteklius, kaip nurodyta 16 straipsnio 4 dalyje, laikantis metinio biudžeto.
            
            
               2.   Valdyba priima sprendimą, kuriuo nustatomos nacionalinių ekspertų delegavimo į Bendrąją įmonę taisyklės ir stažuotojų darbo taisyklės.
            
         
         
            18 straipsnis
            Privilegijos ir imunitetai
            Bendrajai įmonei ir jos personalui taikomas prie ES sutarties ir SESV pridėtas Protokolas Nr. 7 dėl Europos Sąjungos privilegijų ir imunitetų.
         
         
            19 straipsnis
            Bendrosios įmonės atsakomybė
            
               1.   Bendrosios įmonės sutartinė atsakomybė reglamentuojama atitinkamomis sutartinėmis nuostatomis ir konkrečiam susitarimui, sprendimui ar sutarčiai taikoma teise.
            
            
               2.   Nesutartinės atsakomybės atveju Bendroji įmonė, vadovaudamasi bendraisiais bendrai valstybių narių teisei būdingais principais, turi atlyginti bet kokią žalą, kurią jos darbuotojai padaro, vykdydami savo pareigas.
            
            
               3.   Visi su 1 ir 2 dalyse nurodyta atsakomybe susiję Bendrosios įmonės mokėjimai ir dėl to patirtos sąnaudos bei išlaidos laikomi Bendrosios įmonės išlaidomis ir padengiamos jos lėšomis.
            
            
               4.   Už savo pareigų vykdymą atsakinga tik pati Bendroji įmonė.
            
            
               5.   Bendroji įmonė neatsako už prieglobos paslaugą teikiančio subjekto vykdomą jai nuosavybės teise priklausančių superkompiuterių eksploatavimą.
            
         
         
            20 straipsnis
            Vertinimas
            
               1.   Ne vėliau kaip 2022 m. birželio 30 d. Komisija, padedama nepriklausomų ekspertų, atlieka tarpinį Bendrosios įmonės vertinimą. Tame vertinime ji, visų pirma, įvertina dalyvaujančių valstybių, privačių narių, juos sudarančių subjektų ir su jais susijusių subjektų dalyvavimo veiksmuose lygį ir įnašą į tuos veiksmus. Komisija parengia to vertinimo ataskaitą, į kurią įtraukiamos vertinimo išvados, įskaitant nepriklausomų ekspertų išvadas, ir Komisijos pastabos. Toje ataskaitoje pateikiama nuoroda į viešai prieinamą nepriklausomų ekspertų ataskaitą. Komisija savo ataskaitą nusiunčia Europos Parlamentui ir Tarybai ne vėliau kaip 2022 m. gruodžio 31 d.
            
            
               2.   Remdamasi šio straipsnio 1 dalyje nurodyto tarpinio vertinimo išvadomis, Komisija gali imtis priemonių pagal 6 straipsnio 7 dalį arba kitų tinkamų veiksmų.
            
            
               3.   Per šešis mėnesius po Bendrosios įmonės likvidavimo, bet ne vėliau kaip per dvejus metus nuo Įstatų 23 straipsnyje nurodytos likvidavimo procedūros inicijavimo Komisija atlieka galutinį Bendrosios įmonės vertinimą. To galutinio vertinimo rezultatai pateikiami Europos Parlamentui ir Tarybai.
            
         
         
            21 straipsnis
            Europos Sąjungos Teisingumo Teismo jurisdikcija ir taikytina teisė
            
               1.   Europos Sąjungos Teisingumo Teismas turi jurisdikciją:
               
                           a)
                        
                        
                           pagal visas arbitražines išlygas, įtrauktas į Bendrosios įmonės sudarytus susitarimus ar sutartis arba jos sprendimus;
                        
                     
                           b)
                        
                        
                           spręsti ginčus, susijusius su žalos, kurią, vykdydami savo pareigas, padarė Bendrosios įmonės darbuotojai, atlyginimu;
                        
                     
                           c)
                        
                        
                           spręsti visus Bendrosios įmonės ir jos darbuotojų ginčus Tarnybos nuostatais arba Įdarbinimo sąlygomis nustatyta apimtimi ir sąlygomis.
                        
                     
            
               2.   Šiame reglamente ar kituose Sąjungos teisės aktuose nenumatytais atvejais taikoma valstybės narės, kurioje yra Bendrosios įmonės buveinė, teisė.
            
         
         
            22 straipsnis
            Ex post auditai
            
            
               1.   Programos „Horizontas 2020“ biudžeto lėšomis finansuojamų veiksmų išlaidų ex post auditus atlieka Bendroji įmonė, laikydamasi Reglamento (ES) Nr. 1291/2013 29 straipsnio.
            
            
               2.   EITP biudžeto lėšomis finansuojamos veiklos išlaidų ex post auditus atlieka Bendroji įmonė, laikydamasi Reglamento (ES) Nr. 1316/2013 24 straipsnio.
            
            
               3.   Komisija gali nuspręsti šio straipsnio 1 ir 2 dalyse nurodytus auditus atlikti pati. Tokiais atvejais ji juos atlieka, laikydamasi taikytinų taisyklių, visų pirma, reglamentų (ES, Euratomas) 2018/1046, (ES) Nr. 1290/2013, (ES) Nr. 1291/2013 ir (ES) Nr. 1316/2013.
            
         
         
            23 straipsnis
            Sąjungos finansinių interesų apsauga
            
               1.   Komisija tinkamomis priemonėmis užtikrina, kad, įgyvendinant pagal šį reglamentą finansuojamus veiksmus, Sąjungos finansiniai interesai būtų saugomi, taikant kovos su sukčiavimu, korupcija ir kita neteisėta veikla priemones, atliekant veiksmingus patikrinimus ir, jei nustatoma pažeidimų, susigrąžinant nepagrįstai išmokėtas sumas ir, kai tikslinga, taikant veiksmingas, proporcingas ir atgrasomąsias administracines sankcijas.
            
            
               2.   Bendroji įmonė suteikia Komisijos darbuotojams bei kitiems Komisijos įgaliotiems asmenims ir Audito Rūmams galimybę patekti į savo objektus ir patalpas ir susipažinti su visa informacija, įskaitant informaciją elektroniniu formatu, kurios jiems reikia auditams atlikti.
            
            
               3.   Europos kovos su sukčiavimu tarnyba (OLAF) gali atlikti tyrimus, įskaitant patikrinimus ir inspektavimus vietoje, remdamasi Tarybos reglamente (Euratomas, EB) Nr. 2185/96 (13) ir Europos Parlamento ir Tarybos reglamente (ES, Euratomas) Nr. 883/2013 (14) išdėstytomis nuostatomis ir procedūromis, siekdama nustatyti, ar būta Sąjungos finansiniams interesams kenkiančių sukčiavimo, korupcijos ar kitos neteisėtos veiklos atvejų, susijusių su pagal šį reglamentą tiesiogiai ar netiesiogiai finansuojamu dotacijos susitarimu ar sutartimi.
            
            
               4.   Nedarant poveikio 1, 2 ir 3 dalims, į sutartis ir dotacijų susitarimus, sudaromus, įgyvendinant šį reglamentą, įtraukiamos nuostatos, kuriomis Komisijai, Bendrajai įmonei, Audito Rūmams ir OLAF aiškiai suteikiami įgaliojimai atlikti auditus ir tyrimus pagal jų atitinkamą kompetenciją. Tais atvejais, kai visas veiksmas ar jo dalis įgyvendinami, patikint įgyvendinimą tretiesiems asmenims ar taikant perdelegavimą arba, kai, norint įgyvendinti veiksmą, reikia sudaryti viešojo pirkimo sutartį su trečiąja šalimi arba trečiajai šaliai skirti finansinę paramą, sutartyje arba dotacijos susitarime nurodoma rangovo arba naudos gavėjo pareiga kiekvienai dalyvaujančiai trečiajai šaliai nustatyti reikalavimą aiškiai pripažinti tuos Komisijos, Bendrosios įmonės, Audito Rūmų ir OLAF įgaliojimus.
            
            
               5.   Atlikdama arba užsakydama atlikti tinkamą vidaus ir išorės kontrolę, Bendroji įmonė užtikrina, kad jos narių finansiniai interesai būtų tinkamai apsaugoti.
            
            
               6.   Bendroji įmonė prisijungia prie 1999 m. gegužės 25 d. Tarpinstitucinio susitarimo tarp Europos Parlamento, Tarybos ir Komisijos (15). Bendroji įmonė imasi būtinų priemonių, kad sudarytų palankesnes sąlygas OLAF atliekamiems vidaus tyrimams vykdyti.
            
         
         
            24 straipsnis
            Konfidencialumas
            Nedarant poveikio 25 straipsniui, Bendroji įmonė užtikrina neskelbtinos informacijos, kurios atskleidimas galėtų pakenkti Bendrosios įmonės narių ar jos veikloje dalyvaujančių subjektų interesams, apsaugą.
         
         
            25 straipsnis
            Skaidrumas
            
               1.   Bendrosios įmonės turimiems dokumentams taikomas Europos Parlamento ir Tarybos reglamentas (EB) Nr. 1049/2001 (16).
            
            
               2.   Valdyba gali priimti praktines Reglamento (EB) Nr. 1049/2001 įgyvendinimo priemones.
            
            
               3.   Nedarant poveikio šio reglamento 21 straipsniui, Bendrosios įmonės pagal Reglamento (EB) Nr. 1049/2001 8 straipsnį priimti sprendimai gali būti skundžiami ombudsmenui SESV 228 straipsnyje nustatytomis sąlygomis.
            
         
         
            26 straipsnis
            Dalyvavimo ir sklaidos taisyklės, taikomos pagal programą „Horizontas 2020“ finansuojamiems netiesioginiams veiksmams
            Netiesioginiams veiksmams, kuriuos Bendroji įmonė finansuoja pagal programą „Horizontas 2020“, taikomas Reglamentas (ES) Nr. 1290/2013. Pagal tą reglamentą Bendroji įmonė laikoma finansavimo įstaiga ir teikia finansinę paramą netiesioginiams veiksmams, kaip nurodyta Įstatų 1 straipsnyje.
            Reglamentas (ES) Nr. 1290/2013 taip pat gali būti taikomas Įstatų 15 straipsnio 3 dalies e punkte nurodytiems dalyvaujančios valstybės įnašams.
         
         
            27 straipsnis
            Pagal EITP finansuojamai veiklai taikomos taisyklės
            Veiklai, kurią Bendroji įmonė finansuoja pagal EITP, taikomas Reglamentas (ES) Nr. 1316/2013.
         
         
            28 straipsnis
            Priimančiosios valstybės narės parama
            Bendroji įmonė ir valstybė narė, kurioje yra Bendrosios įmonės buveinė, gali sudaryti administracinį susitarimą dėl privilegijų, imunitetų ir kitos paramos, kurią ta valstybė teiks Bendrajai įmonei.
         
         
            29 straipsnis
            Pradiniai veiksmai
            
               1.   Komisija atsako už Bendrosios įmonės įsteigimą ir pradinę veiklą tol, kol Bendroji įmonė įgis veiklos pajėgumus savo biudžetui vykdyti. Komisija, vadovaudamasi Sąjungos teise, atlieka visus reikiamus veiksmus, bendradarbiaujant su kitais nei Sąjunga nariais ir dalyvaujant Bendrosios įmonės kompetentingiems organams.
            
            
               2.   Šio straipsnio 1 dalies tikslais:
               
                           a)
                        
                        
                           iki tol, kol pagal Įstatų 7 straipsnį valdybos paskirtas vykdomasis direktorius pradės eiti savo pareigas, Komisija gali paskirti savo pareigūną laikinuoju vykdomuoju direktoriumi eiti vykdomojo direktoriaus pareigas, kuriam gali padėti ribotas skaičius Komisijos pareigūnų;
                        
                     
                           b)
                        
                        
                           nukrypstant nuo 16 straipsnio 2 dalies, laikinasis direktorius naudojasi Paskyrimų tarnybos įgaliojimais;
                        
                     
                           c)
                        
                        
                           Komisija gali laikinai paskirti ribotą skaičių savo pareigūnų.
                        
                     
            
               3.   Laikinasis vykdomasis direktorius gali leisti atlikti visus asignavimais padengtus mokėjimus, numatytus Bendrosios įmonės metiniame biudžete, valdybai patvirtinus, ir gali sudaryti susitarimus, priimti sprendimus ir sudaryti sutartis, įskaitant darbo sutartis, kai priimamas Bendrosios įmonės darbuotojų etatų planas.
            
            
               4.   Laikinasis vykdomasis direktorius bendru sutarimu su Bendrosios įmonės vykdomuoju direktoriumi, valdybai patvirtinus, nustato datą, nuo kurios Bendroji įmonė yra pajėgi vykdyti savo biudžetą. Nuo tos datos Komisija nebeprisiima su Bendrosios įmonės veikla susijusių įsipareigojimų ir nebevykdo su ja susijusių mokėjimų.
            
         
         
            30 straipsnis
            Įsigaliojimas
            Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
         
         
            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2018 m. rugsėjo 28 d.
            
               
                  Tarybos vardu
               
               
                  Pirmininkė
               
               M. SCHRAMBÖCK
            
         
         
            (1)  2018 m. gegužės 23 d. Europos ekonomikos ir socialinių reikalų komiteto nuomonė (dar nepaskelbta Oficialiajame leidinyje).
         
            (2)  2006 m. gruodžio 18 d. Europos Parlamento ir Tarybos sprendimas Nr. 1982/2006/EB dėl Europos bendrijos mokslinių tyrimų, technologinės plėtros ir demonstracinės veiklos septintosios bendrosios programos (2007–2013 m.) (OL L 412, 2006 12 30, p. 1).
         
            (3)  2013 m. gruodžio 11 d. Europos Parlamento ir Tarybos reglamentas (ES) Nr. 1291/2013, kuriuo sukuriama bendroji mokslinių tyrimų ir inovacijų programa „Horizontas 2020“ (2014–2020 m.) ir panaikinamas Sprendimas Nr. 1982/2006/EB (OL L 347, 2013 12 20, p. 104).
         
            (4)  2013 m. gruodžio 11 d. Europos Parlamento ir Tarybos reglamentas (ES) Nr. 1290/2013, kuriuo nustatomos bendrosios mokslinių tyrimų ir inovacijų programos „Horizontas 2020“ (2014–2020 m.) dalyvavimo ir sklaidos taisyklės ir panaikinamas Reglamentas (EB) Nr. 1906/2006 (OL L 347, 2013 12 20, p. 81).
         
            (5)  2013 m. gruodžio 3 d. Tarybos sprendimas 2013/743/ES dėl specialiosios programos, kuria įgyvendinama bendroji mokslinių tyrimų ir inovacijų programa „Horizontas 2020“ (2014–2020 m.), sukūrimo ir kuriuo panaikinami sprendimai 2006/971/EB, 2006/972/EB, 2006/973/EB, 2006/974/EB ir 2006/975/EB (OL L 347, 2013 12 20, p. 965).
         
            (6)  2013 m. gruodžio 11 d. Europos Parlamento ir Tarybos reglamentas (ES) Nr. 1316/2013, kuriuo sukuriama Europos infrastruktūros tinklų priemonė ir iš dalies keičiamas Reglamentas (ES) Nr. 913/2010 bei panaikinami reglamentai (EB) Nr. 680/2007 ir (EB) Nr. 67/2010 (OL L 348, 2013 12 20, p. 129).
         
            (7)  2014 m. kovo 11 d. Europos Parlamento ir Tarybos reglamentas (ES) Nr. 283/2014 dėl gairių dėl transeuropinių tinklų telekomunikacijų infrastruktūros srityje, kuriuo panaikinamas Sprendimas Nr. 1336/97/EB (OL L 86, 2014 3 21, p. 14).
         
            (8)  2018 m. liepos 18 d. Europos Parlamento ir Tarybos reglamentas (ES, Euratomas) 2018/1046 dėl Sąjungos bendrajam biudžetui taikomų finansinių taisyklių, kuriuo iš dalies keičiami reglamentai (ES) Nr. 1296/2013, (ES) Nr. 1301/2013, (ES) Nr. 1303/2013, (ES) Nr. 1304/2013, (ES) Nr. 1309/2013, (ES) Nr. 1316/2013, (ES) Nr. 223/2014, (ES) Nr. 283/2014 ir Sprendimas Nr. 541/2014/ES, bei panaikinamas Reglamentas (ES, Euratomas) Nr. 966/2012 (OL L 193, 2018 7 30, p. 1).
         
            (9)  2016 m. balandžio 27 d. Europos Parlamento ir Tarybos reglamentas (ES) 2016/679 dėl fizinių asmenų apsaugos tvarkant asmens duomenis ir dėl laisvo tokių duomenų judėjimo ir kuriuo panaikinama Direktyva 95/46/EB (Bendrasis duomenų apsaugos reglamentas) (OL L 119, 2016 5 4, p. 1).
         
            (10)  2002 m. liepos 12 d. Europos Parlamento ir Tarybos direktyva 2002/58/EB dėl asmens duomenų tvarkymo ir privatumo apsaugos elektroninių ryšių sektoriuje (Direktyva dėl privatumo ir elektroninių ryšių) (OL L 201, 2002 7 31, p. 37).
         
            (11)  2016 m. birželio 8 d. Europos Parlamento ir Tarybos direktyva (ES) 2016/943 dėl neatskleistos praktinės patirties ir verslo informacijos (komercinių paslapčių) apsaugos nuo neteisėto jų gavimo, naudojimo ir atskleidimo (OL L 157, 2016 6 15, p. 1).
         
            (12)  1968 m. vasario 29 d. Tarybos reglamentas (EEB, Euratomas, EAPB) Nr. 259/68, nustatantis Europos Bendrijų pareigūnų tarnybos nuostatus ir kitų Europos Bendrijų tarnautojų įdarbinimo sąlygas bei Komisijos pareigūnams laikinai taikomas specialias priemones (OL L 56, 1968 3 4, p. 1).
         
            (13)  1996 m. lapkričio 11 d. Tarybos reglamentas (Euratomas, EB) Nr. 2185/96 dėl Komisijos atliekamų patikrinimų ir inspektavimų vietoje siekiant apsaugoti Europos Bendrijų finansinius interesus nuo sukčiavimo ir kitų pažeidimų (OL L 292, 1996 11 15, p. 2).
         
            (14)  2013 m. rugsėjo 11 d. Europos Parlamento ir Tarybos reglamentas (ES, Euratomas) Nr. 883/2013 dėl Europos kovos su sukčiavimu tarnybos (OLAF) atliekamų tyrimų ir kuriuo panaikinami Europos Parlamento ir Tarybos reglamentas (EB) Nr. 1073/1999 ir Tarybos reglamentas (Euratomas) Nr. 1074/1999 (OL L 248, 2013 9 18, p. 1).
         
            (15)  1999 m. gegužės 25 d. Tarpinstitucinis susitarimas tarp Europos Parlamento, Europos Sąjungos Tarybos ir Europos Bendrijų Komisijos dėl Europos kovos su sukčiavimu tarnybos (OLAF) atliekamų vidaus tyrimų (OL L 136, 1999 5 31, p. 15).
         
            (16)  2001 m. gegužės 30 d. Europos Parlamento ir Tarybos reglamentas (EB) Nr. 1049/2001 dėl galimybės visuomenei susipažinti su Europos Parlamento, Tarybos ir Komisijos dokumentais (OL L 145, 2001 5 31, p. 43).
      
      
         
            PRIEDAS
            
               EUROPOS NAŠIOSIOS KOMPIUTERIJOS BENDROSIOS ĮMONĖS ĮSTATAI
            
            
               1 straipsnis
               Užduotys
               Bendrosios įmonės užduotys:
               
                           a)
                        
                        
                           telkia Bendrosios įmonės veiklai finansuoti skirtas viešojo ir privačiojo sektorių lėšas;
                        
                     
                           b)
                        
                        
                           skelbia kvietimus dalyvauti beveik eksalygmens superkompiuterių įsigijimo konkurse ir įsigyja bent du pasaulinio lygio beveik eksalygmens superkompiuterius, naudodama pagal programą „Horizontas 2020“ ir EITP skiriamas Sąjungos biudžeto lėšas ir atitinkamų Bendrosios įmonės dalyvaujančių valstybių įnašus;
                        
                     
                           c)
                        
                        
                           kartu su dalyvaujančios valstybės, kurioje yra įsisteigęs prieglobos paslaugą teikiantis subjektas, perkančiosiomis organizacijomis arba su prieglobos konsorciume dalyvaujančių valstybių perkančiosiomis organizacijomis skelbia kvietimus dalyvauti petalygmens superkompiuterių įsigijimo konkurse ir kartu su šiomis perkančiosiomis organizacijomis įsigyja bent du petalygmens superkompiuterius; šis bendras viešasis pirkimas finansuojamas, naudojant pagal programą „Horizontas 2020“ skiriamas Sąjungos biudžeto lėšas ir atitinkamų dalyvaujančių valstybių įnašus;
                        
                     
                           d)
                        
                        
                           inicijuoja ir administruoja kvietimus pareikšti susidomėjimą teikti petalygmens ir beveik eksalygmens superkompiuterių prieglobos paslaugą ir vertina gautus pasiūlymus, padedant nepriklausomiems išorės ekspertams;
                        
                     
                           e)
                        
                        
                           vadovaujantis šio reglamento 8 straipsniu, sąžiningu, atviru ir skaidriu būdu atrenka petalygmens ir beveik eksalygmens superkompiuterių prieglobos paslaugą teikiantį subjektą;
                        
                     
                           f)
                        
                        
                           vadovaujantis šio reglamento 9 straipsniu, su prieglobos paslaugą teikiančiu subjektu sudaro prieglobos susitarimą dėl beveik eksalygmens superkompiuterių eksploatavimo ir techninės priežiūros, taip pat stebi, ar laikomasi prieglobos susitarime nustatytų sąlygų, įskaitant reikalavimus dėl įsigytų superkompiuterių priėmimo bandymų;
                        
                     
                           g)
                        
                        
                           vadovaujantis šio reglamento 9 straipsniu, kartu su kitais bendraturčiais, su prieglobos paslaugą teikiančiu subjektu sudaro prieglobos susitarimą dėl petalygmens superkompiuterių eksploatavimo ir techninės priežiūros, taip pat kartu su kitais bendraturčiais stebi, ar laikomasi prieglobos susitarime nustatytų sąlygų;
                        
                     
                           h)
                        
                        
                           nustato bendrąsias ir specialiąsias Sąjungos prieigos prie petalygmens ir beveik eksalygmens superkompiuterių laiko dalių skyrimo sąlygas ir kontroliuoja prieigą prie šių superkompiuterių, laikantis šio reglamento 13 straipsnio;
                        
                     
                           i)
                        
                        
                           nustato bendrąsias ir specialiąsias prieigos prie nacionalinių superkompiuterių laiko skyrimo sąlygas ir stebi prieigą prie šių superkompiuterių, laikantis šio reglamento 13 straipsnio;
                        
                     
                           j)
                        
                        
                           inicijuoja atvirus kvietimus teikti pasiūlymus ir, remiantis Reglamentu (ES) Nr. 1290/2013 bei neviršijant turimų lėšų, skiria finansavimą (daugiausia dotacijas) netiesioginiams veiksmams, kuriais daugiausia dėmesio būtų skiriama:
                           
                                       i)
                                    
                                    
                                       tam, kad būtų kuriama prie eksalygmens artėjanti naujos kartos pagrindinė našioji kompiuterija, apimanti visą technologijų spektrą: nuo taupių mikroprocesorių ir susijusių tarpinės programinės įrangos technologijų iki programinės įrangos, programavimo modelių ir priemonių, iki novatoriškų architektūrų ir jų integravimo į sistemą, taikant bendro projektavimo požiūrį;
                                    
                                 
                                       ii)
                                    
                                    
                                       naujiems ir masto didinimo algoritmams bei kodams, skirtiems esamoms ir naujoms naujoviškoms taikomosioms programoms, bandymo platformoms ir demonstracinei veiklai;
                                    
                                 
                                       iii)
                                    
                                    
                                       informavimo, informuotumo didinimo ir profesinio tobulėjimo veiklai, siekiant į našiosios kompiuterijos sektorių pritraukti žmogiškųjų išteklių, mokyti juos ir tobulinti su ekosistema susijusius įgūdžius bei inžinerinę praktinę patirtį visoje Sąjungoje; tai gali apimti koordinavimo ir paramos veiksmus, paramą veikiantiems ar naujiems pažangiosios kompetencijos centrams, taip pat nacionalinės našiosios kompiuterijos kompetencijos centrų kūrimui ir jų plačiam bendradarbiavimui tinklaveikos srityje bei veiklos koordinavimui Sąjungoje;
                                    
                                 
                     
                           k)
                        
                        
                           stebi, kaip įgyvendinami veiksmai, ir administruoja dotacijų susitarimus;
                        
                     
                           l)
                        
                        
                           užtikrina Europos našiosios kompiuterijos iniciatyvos efektyvumą, remiantis tinkamų priemonių rinkiniu;
                        
                     
                           m)
                        
                        
                           stebi bendrą pažangą, įgyvendinant Bendrosios įmonės tikslus;
                        
                     
                           n)
                        
                        
                           plėtoja glaudų bendradarbiavimą ir užtikrina koordinavimą su Sąjungos ir nacionalinio lygmens veikla, įstaigomis ir suinteresuotaisiais subjektais, kad būtų užtikrinta sinergija ir geriau panaudojami našiosios kompiuterijos srities mokslinių tyrimų ir inovacinės veiklos rezultatai;
                        
                     
                           o)
                        
                        
                           nustato daugiametį strateginį planą, rengia ir įgyvendina atitinkamus įgyvendinamuosius metinius darbo planus ir atlieka reikalingus daugiamečio strateginio plano patikslinimus;
                        
                     
                           p)
                        
                        
                           vykdo informavimo, komunikacijos, naudojimosi rezultatais ir jų sklaidos veiklą, mutatis mutandis taikant Reglamento (ES) Nr. 1291/2013 28 straipsnį, taip pat užtikrinant, kad išsami informacija apie kvietimų teikti pasiūlymus rezultatus būtų teikiama ir prieinama bendroje programos „Horizontas 2020“ elektroninėje duomenų bazėje;
                        
                     
                           q)
                        
                        
                           atlieka visas kitas šio reglamento 3 straipsnyje nurodytiems tikslams pasiekti reikalingas užduotis.
                        
                     
            
               2 straipsnis
               Nariai
               
                  1.   Bendrosios įmonės nariai yra:
                  
                              a)
                           
                           
                              Sąjunga, atstovaujama Komisijos;
                           
                        
                              b)
                           
                           
                              Airija, Austrija, Belgija, Bulgarija, Čekija, Danija, Estija, Graikija, Ispanija, Italija, Kroatija, Latvija, Lietuva, Lenkija, Liuksemburgas, Norvegija, Nyderlandai, Portugalija, Prancūzija, Rumunija, Slovakija, Slovėnija, Suomija, Vengrija ir Vokietija;
                           
                        
                              c)
                           
                           
                              patvirtinimo raštu šiuos Įstatus pripažinusios asociacijos: pagal Nyderlandų teisę registruota asociacija „Europos našiosios kompiuterijos technologijų platforma“ (ETP4HPC), kurios registruota buveinė yra Amsterdame (Nyderlandai), pagal Belgijos teisę registruota „Didžiųjų duomenų vertės asociacija“ (BDVA), kurios registruota buveinė yra Briuselyje (Belgija).
                           
                        
               
                  2.   Kiekviena dalyvaujanti valstybė skiria savo atstovą į Bendrosios įmonės valdybą ir paskiria už jos pareigų pagal šį reglamentą vykdymą atsakingą nacionalinį subjektą ar subjektus.
               
            
            
               3 straipsnis
               Narystės pokyčiai
               
                  1.   2 straipsnio 1 dalies b punkte nenurodytos valstybės narės arba programos „Horizontas 2020“ asocijuotosios šalys Bendrosios įmonės narėmis tampa po to, kai valdybai praneša, jog raštu pripažino šiuos Įstatus ir visas kitas nuostatas, kuriomis reglamentuojamas Bendrosios įmonės veikimas, ir su sąlyga, kad prisideda pagal šio reglamento 6 straipsnį arba prie šių Įstatų 15 straipsnyje nurodyto finansavimo šio reglamento 3 straipsnyje nurodytiems Bendrosios įmonės tikslams pasiekti.
               
               
                  2.   Paraišką dėl narystės Bendrojoje įmonėje gali pateikti valstybėje narėje arba programos „Horizontas 2020“ asocijuotoje šalyje įsisteigęs juridinis asmuo, tiesiogiai ar netiesiogiai remiantis mokslinius tyrimus ir inovacijas valstybėje narėje arba programos „Horizontas 2020“ asocijuotojoje šalyje, su sąlyga, kad jis prisidės prie šių Įstatų 15 straipsnyje nurodyto finansavimo šio reglamento 3 straipsnyje nurodytiems Bendrosios įmonės tikslams pasiekti ir pripažins šiuos Įstatus.
               
               
                  3.   Visos paraiškos dėl narystės Bendrojoje įmonėje pagal 2 dalies nuostatas teikiamos valdybai. Valdyba paraišką įvertina, atsižvelgdama į pareiškėjo tinkamumą ir galimą pridėtinę vertę, siekiant Bendrosios įmonės tikslų, ir priima dėl jos sprendimą.
               
               
                  4.   Bet kuris narys gali nutraukti savo narystę Bendrojoje įmonėje. Toks narystės nutraukimas įsigalioja ir yra neatšaukiamas, praėjus šešiems mėnesiams nuo pranešimo vykdomajam direktoriui, kuris apie tai informuoja kitus valdybos narius ir privačius narius. Nuo narystės nutraukimo dienos buvęs narys atleidžiamas nuo visų pareigų, išskyrus tas, kurias Bendroji įmonė patvirtino ar prisiėmė iki pranešimo apie narystės nutraukimą.
               
               
                  5.   Narystė Bendrojoje įmonėje gali būti perduota trečiajai šaliai tik iš anksto gavus valdybos pritarimą.
               
               
                  6.   Įvykus narystės pokyčiams pagal šį straipsnį, Bendroji įmonė savo interneto svetainėje nedelsdama paskelbia atnaujintą narių sąrašą ir nurodo tokių pokyčių datas.
               
            
            
               4 straipsnis
               Bendrosios įmonės organai
               Bendrosios įmonės organai yra:
               
                           a)
                        
                        
                           valdyba;
                        
                     
                           b)
                        
                        
                           vykdomasis direktorius;
                        
                     
                           c)
                        
                        
                           Pramonės ir mokslo patariamoji taryba, kurią sudaro Mokslinių tyrimų ir inovacijų patariamoji grupė ir Infrastruktūros patariamoji grupė.
                        
                     
            
               5 straipsnis
               Valdybos sudėtis
               
                  1.   Valdybą sudaro Sąjungai atstovaujantys Komisijos atstovas ir dalyvaujančių valstybių atstovai.
               
               
                  2.   Komisija ir dalyvaujančios valstybės narės paskiria į valdybą po vieną atstovą. Kiekvieną atstovą gali lydėti vienas ekspertas.
               
            
            
               6 straipsnis
               Valdybos veikimas
               
                  1.   Valdybos narių atstovai deda visas pastangas, kad pasiektų bendrą sutarimą. Nepasiekus bendro sutarimo, rengiamas balsavimas.
               
               
                  2.   Sąjungai priklauso 50 % balsavimo teisių. Sąjungos balsavimo teisės yra nedalomos.
               
               
                  3.   Kalbant apie 7 straipsnio 3 dalyje nurodytas užduotis, likusi 50 % balsavimo teisių dalis paskirstoma po lygiai visoms dalyvaujančioms valstybėms.
                  Taikant šią dalį, valdybos sprendimai priimami balsų dauguma, kurią sudaro ne mažiau kaip 75 % visų balsų, įskaitant posėdyje nedalyvaujančių narių balsus.
               
               
                  4.   Kalbant apie 7 straipsnio 4 dalyje, išskyrus g, h ir i punktus, nurodytas užduotis, likusią 50 % balsavimo teisių dalį turi dalyvaujančios valstybės, kurios yra valstybės narės.
                  Taikant šią dalį, valdybos sprendimai priimami kvalifikuota balsų dauguma. Laikoma, kad kvalifikuota balsų dauguma yra pasiekta, jei atstovaujama Sąjungai ir ne mažiau kaip 55 % dalyvaujančių valstybių, kurios yra valstybės narės, apimančių ne mažiau kaip 65 % šių valstybių bendro gyventojų skaičiaus. Siekiant nustatyti gyventojų skaičių, naudojami duomenys, pateikti Tarybos sprendimo 2009/937/ES (1) III priede.
               
               
                  5.   Kalbant apie tas užduotis, kurios nurodytos 7 straipsnio 4 dalies g, h ir i punktuose, kiekvieno superkompiuterio atveju dalyvaujančių valstybių balsavimo teisės paskirstomos proporcingai jų įsipareigotiems finansiniams įnašams ir jų tam superkompiuteriui patvirtintiems nepiniginiams įnašams tol, kol pagal šio reglamento 8 straipsnio 3 dalį to superkompiuterio nuosavybės teisės perleidžiamos prieglobos paslaugą teikiančiam subjektui arba jis parduodamas ar jo eksploatavimas nutraukiamas; į nepiniginius įnašus atsižvelgiama tik tuo atveju, jei juos ex ante patvirtino nepriklausomas ekspertas arba auditorius.
                  Taikant šią dalį, valdybos sprendimai priimami balsų dauguma, kurią sudaro ne mažiau kaip 75 % visų balsų, įskaitant posėdyje nedalyvaujančių narių balsus.
               
               
                  6.   Kalbant apie 7 straipsnio 5 dalyje nurodytas užduotis, valdybos sprendimai priimami dviem etapais.
                  Pirmame etape likusi 50 % balsavimo teisių dalis paskirstoma po lygiai visoms dalyvaujančioms valstybėms. Valdybos sprendimai priimami balsų dauguma, kurią sudaro Sąjungos balsas ir ne mažiau kaip 55 % visų dalyvaujančių valstybių balsų, įskaitant posėdyje nedalyvaujančių narių balsus.
                  Antrame etape valdybos sprendimai priimami šio straipsnio 4 dalyje nurodyta kvalifikuota balsų dauguma.
               
               
                  7.   Valdyba dvejų metų laikotarpiui išsirenka pirmininką. Valdybos sprendimu pirmininko kadencija gali būti pratęsiama tik vieną kartą.
               
               
                  8.   Valdyba rengia eilinius posėdžius bent du kartus per metus. Komisijos, dalyvaujančių valstybių atstovų daugumos, pirmininko arba vykdomojo direktoriaus prašymu, laikantis 15 straipsnio 5 dalies, ji gali rengti neeilinius posėdžius. Valdybos posėdžius sušaukia jos pirmininkas ir jie paprastai vyksta Bendrosios įmonės buveinėje.
                  Vykdomasis direktorius dalyvauja svarstymuose, išskyrus atvejus, kai valdyba nusprendžia kitaip, tačiau neturi balsavimo teisės. Kiekvienu konkrečiu atveju valdyba į savo posėdžius dalyvauti stebėtojų teisėmis gali pakviesti kitus asmenis.
                  Kiekviena valstybė stebėtoja į valdybą gali paskirti po vieną atstovą – jis gauna visus susijusius dokumentus ir gali dalyvauti svarstymuose dėl bet kurio valdybos priimamo sprendimo. Tie atstovai neturi balsavimo teisių ir pagal šio reglamento 24 straipsnį turi užtikrinti neskelbtinos informacijos konfidencialumą.
               
               
                  9.   Valdybos narių atstovai nėra asmeniškai atsakingi už veiksmus, padarytus pagal jiems suteiktus atstovų valdyboje įgaliojimus.
               
               
                  10.   Valdyba priima savo darbo tvarkos taisykles. Tose taisyklėse apibrėžiamos konkrečios interesų konfliktų nustatymo ir prevencijos, taip pat neskelbtinos informacijos konfidencialumo užtikrinimo procedūros.
               
               
                  11.   Mokslinių tyrimų ir inovacijų patariamosios grupės pirmininkas ir Infrastruktūros patariamosios grupės pirmininkas turi teisę dalyvauti valdybos posėdžiuose stebėtojų teisėmis ir dalyvauti jos svarstymuose, kai svarstomi su jų užduotimis susiję klausimai, tačiau jie neturi balsavimo teisių.
               
            
            
               7 straipsnis
               Valdybos užduotys
               
                  1.   Valdybai tenka bendra atsakomybė už Bendrosios įmonės strateginę kryptį bei veiklą ir ji prižiūri savo veiklos įgyvendinimą. Ji užtikrina, kad, skirstant viešąsias lėšas, būtų tinkamai laikomasi sąžiningumo ir skaidrumo principų.
               
               
                  2.   Komisija, atlikdama savo vaidmenį valdyboje, siekia užtikrinti Bendrosios įmonės veiklos ir atitinkamos pagal Sąjungos finansavimo programas vykdomos veiklos koordinavimą, kad, plėtojant integruotą superkompiuterių ir duomenų infrastruktūros ekosistemą ir nustatant bendrai atliekamų mokslinių tyrimų prioritetus, būtų skatinama sinergija.
               
               
                  3.   Valdyba, visų pirma, atlieka šias bendrąsias administracines Bendrosios įmonės užduotis:
                  
                              a)
                           
                           
                              pagal šių Įstatų 3 straipsnio 2 dalį vertina, priima ar atmeta paraiškas dėl narystės;
                           
                        
                              b)
                           
                           
                              sprendžia dėl nario, kuris nevykdo savo pareigų, narystės Bendrojoje įmonėje nutraukimo;
                           
                        
                              c)
                           
                           
                              pagal šio reglamento 15 straipsnį priima Bendrosios įmonės finansines taisykles;
                           
                        
                              d)
                           
                           
                              priima Bendrosios įmonės metinį administracinį biudžetą, įskaitant atitinkamą personalo etatų planą, kuriame nurodomas laikinų etatų pagal pareigų grupes ir lygį skaičius ir sutartininkų ir deleguotųjų nacionalinių ekspertų skaičius, išreikštas etato ekvivalentu;
                           
                        
                              e)
                           
                           
                              pagal šio reglamento 16 straipsnio 2 dalį naudojasi Paskyrimų tarnybos įgaliojimais darbuotojų atžvilgiu;
                           
                        
                              f)
                           
                           
                              skiria ir atleidžia vykdomąjį direktorių, pratęsia jo kadenciją, teikia jam gaires ir stebi jo veiklos rezultatus;
                           
                        
                              g)
                           
                           
                              remdamasi vykdomojo direktoriaus rekomendacija, tvirtina programų biuro, įsteigto pagal šių Įstatų 9 straipsnio 5 dalį, organizacinę struktūrą;
                           
                        
                              h)
                           
                           
                              tvirtina metinę veiklos ataskaitą, įskaitant šių Įstatų 19 straipsnio 1 dalyje nurodytas atitinkamas išlaidas;
                           
                        
                              i)
                           
                           
                              remdamasi vykdomojo direktoriaus rekomendacija, atitinkamai užtikrina, kad būtų sukurti Bendrosios įmonės vidaus audito pajėgumai;
                           
                        
                              j)
                           
                           
                              pagal vykdomojo direktoriaus rekomendaciją nustato Bendrosios įmonės komunikacijos politiką;
                           
                        
                              k)
                           
                           
                              kai tinkama, pagal šio reglamento 16 straipsnio 3 dalį nustato Tarnybos nuostatų ir Įdarbinimo sąlygų įgyvendinimo taisykles;
                           
                        
                              l)
                           
                           
                              kai tinkama, pagal šio reglamento 17 straipsnio 2 dalį nustato nacionalinių ekspertų delegavimo į Bendrąją įmonę ir stažuotojų darbo taisykles;
                           
                        
                              m)
                           
                           
                              kai tinkama, įsteigia patariamąsias grupes, kurios papildo šių Įstatų 4 straipsnyje nurodytus Bendrosios įmonės organus;
                           
                        
                              n)
                           
                           
                              kai tinkama, Bendrosios įmonės nario siūlymu teikia Komisijai prašymą iš dalies pakeisti šį reglamentą;
                           
                        
                              o)
                           
                           
                              tvirtina tipinį prieglobos susitarimą, kuris, vykdant prieglobos paslaugą teikiančio subjekto atranką, turi būti pridedamas prie kvietimų pareikšti susidomėjimą;
                           
                        
                              p)
                           
                           
                              nustato bendrąsias ir specialiąsias prieigos sąlygas, kurių laikantis naudojamasi Sąjungos prieigos prie petalygmens ir beveik eksalygmens superkompiuterių laiko dalimi ir nacionalinių superkompiuterių teikiamos prieigos laiko dalimi pagal šio reglamento 13 straipsnį;
                           
                        
                              q)
                           
                           
                              nuolat stebi prieglobos susitarimų su prieglobos paslaugą teikiančiais subjektais įgyvendinimą;
                           
                        
                              r)
                           
                           
                              nustato mokesčio už šio reglamento 14 straipsnyje nurodytas komercines paslaugas dydį ir sprendžia dėl prieigos prie tų paslaugų laiko skyrimo;
                           
                        
                              s)
                           
                           
                              atsako už visas užduotis, kurios nėra konkrečiai priskirtos kuriam nors konkrečiam Bendrosios įmonės organui; ji gali tokias užduotis pavesti bet kuriam iš Bendrosios įmonės organų.
                           
                        
               
                  4.   Valdyba, visų pirma, atlieka šias užduotis, susijusias su petalygmens ir beveik eksalygmens superkompiuterių įsigijimu ir eksploatavimu ir šio reglamento 14 straipsnyje nurodytomis gaunamomis pajamomis:
                  
                              a)
                           
                           
                              priima šių Įstatų 18 straipsnio 1 dalyje nurodytą daugiametę strateginę superkompiuterių įsigijimo darbotvarkę;
                           
                        
                              b)
                           
                           
                              priima metinio darbo plano dalį, susijusią su superkompiuterių įsigijimu bei prieglobos paslaugą teikiančių subjektų atranka, ir atitinkamas išlaidų sąmatas, nurodytas šių Įstatų 18 straipsnio 2 dalyje;
                           
                        
                              c)
                           
                           
                              atsižvelgdama į metinį darbo planą, tvirtina kvietimų pareikšti susidomėjimą pradžią;
                           
                        
                              d)
                           
                           
                              tvirtina beveik eksalygmens ir petalygmens superkompiuterių prieglobos paslaugą teikiančius subjektus, atrinktus, taikant sąžiningą, atvirą ir skaidrią procedūrą pagal šio reglamento 8 straipsnį;
                           
                        
                              e)
                           
                           
                              tvirtina prieglobos susitarimą;
                           
                        
                              f)
                           
                           
                              kasmet sprendžia dėl pajamų, gautų, apmokestinant šio reglamento 14 straipsnyje nurodytas komercines paslaugas, panaudojimo;
                           
                        
                              g)
                           
                           
                              atsižvelgdama į metinį darbo planą, tvirtina kvietimų dalyvauti konkurse pradžią;
                           
                        
                              h)
                           
                           
                              tvirtina finansuoti atrinktus konkurso pasiūlymus;
                           
                        
                              i)
                           
                           
                              sprendžia dėl galimybių pagal šio reglamento 10 straipsnio 3 dalį perleisti beveik eksalygmens superkompiuterių nuosavybės teises prieglobos paslaugą teikiančiam subjektui, juos parduoti kitam subjektui ar nutraukti jų eksploatavimą.
                           
                        
               
                  5.   Valdyba, visų pirma, atlieka šias užduotis, susijusias su Bendrosios įmonės mokslinių tyrimų ir inovacijų veikla:
                  
                              a)
                           
                           
                              priima 18 straipsnio 1 dalyje nurodytą daugiametę strateginę mokslinių tyrimų ir inovacijų darbotvarkę;
                           
                        
                              b)
                           
                           
                              priima metinio darbo plano dalį, susijusią su mokslinių tyrimų ir inovacijų veikla, ir atitinkamas išlaidų sąmatas, nurodytas 18 straipsnio 2 dalyje;
                           
                        
                              c)
                           
                           
                              atsižvelgdama į metinį darbo planą, tvirtina kvietimų teikti pasiūlymus pradžią;
                           
                        
                              d)
                           
                           
                              tvirtina pagal nepriklausomų ekspertų grupės parengtą eilės sąrašą finansuoti atrinktų veiksmų sąrašą.
                           
                        
            
            
               8 straipsnis
               Vykdomojo direktoriaus skyrimas, atleidimas ar kadencijos pratęsimas
               
                  1.   Vykdomąjį direktorių iš Komisijos pasiūlytų kandidatų sąrašo, taikydama atvirą ir skaidrią atrankos procedūrą, skiria valdyba. Komisija į atrankos procedūrą gali tinkamu būdu įtraukti kitų nei Sąjunga Bendrosios įmonės narių atstovus.
                  Visų pirma, tinkamas atstovavimas kitiems nei Sąjunga Bendrosios įmonės nariams gali būti užtikrinamas atrankos procedūros pirminės atrankos etape. Tuo tikslu dalyvaujančios valstybės bendru sutarimu valdybos vardu paskiria atstovą ir stebėtoją.
               
               
                  2.   Vykdomasis direktorius yra vienas iš darbuotojų ir pagal Įdarbinimo sąlygų 2 straipsnio a punktą yra įdarbinamas kaip Bendrosios įmonės laikinasis darbuotojas.
                  Sudarant sutartį su vykdomuoju direktoriumi, Bendrajai įmonei atstovauja valdybos pirmininkas.
               
               
                  3.   Vykdomasis direktorius skiriamas ketverių metų kadencijai. Iki to laikotarpio pabaigos Komisija, kartu su kitais nei Sąjunga nariais, tinkamu būdu įvertina vykdomojo direktoriaus veiklos rezultatus ir būsimas Bendrosios įmonės užduotis bei problemas.
               
               
                  4.   Valdyba, remdamasi Komisijos pasiūlymu, kuriame atsižvelgta į 3 dalyje nurodytą įvertinimą, gali vieną kartą ne ilgiau kaip ketveriems metams pratęsti vykdomojo direktoriaus kadenciją.
               
               
                  5.   Vykdomasis direktorius, kurio kadencija pratęsta, pasibaigus visam kadencijos laikotarpiui negali dalyvauti kitoje atrankos į tas pačias pareigas procedūroje.
               
               
                  6.   Vadovaujantis 7 straipsnio 3 dalies f punkto, atleisti vykdomąjį direktorių savo sprendimu gali tik valdyba, gavusi Komisijos, tinkamai kartu su kitais nei Sąjunga nariais, pateiktą pasiūlymą.
               
            
            
               9 straipsnis
               Vykdomojo direktoriaus užduotys
               
                  1.   Vykdomasis direktorius yra vyriausias vykdančiąsias pareigas einantis asmuo, atsakingas už kasdienį Bendrosios įmonės valdymą, vykdomą, vadovaujantis valdybos sprendimais.
               
               
                  2.   Vykdomasis direktorius yra Bendrosios įmonės teisinis atstovas. Vykdomasis direktorius yra atskaitingas valdybai ir vykdo savo pareigas visiškai nepriklausomai, neviršydamas jam suteiktų įgaliojimų.
               
               
                  3.   Vykdomasis direktorius vykdo Bendrosios įmonės biudžetą.
               
               
                  4.   Vykdomasis direktorius, visų pirma, nepriklausomai atlieka šias užduotis:
                  
                              a)
                           
                           
                              sudaro ir teikia valdybai priimti 18 straipsnio 1 dalyje nurodyto daugiamečio strateginio plano projektą;
                           
                        
                              b)
                           
                           
                              rengia ir teikia valdybai priimti metinio biudžeto projektą, įskaitant atitinkamą personalo etatų planą, kuriame nurodomas laikinų etatų pagal kiekvieną lygį ir pareigų grupę skaičius, taip pat sutartininkų ir deleguotųjų nacionalinių ekspertų skaičius, išreikštas etato ekvivalentu;
                           
                        
                              c)
                           
                           
                              rengia ir teikia valdybai priimti metinio darbo plano projektą, kuriame nurodoma kvietimų teikti pasiūlymus, kvietimų pareikšti susidomėjimą ir kvietimų dalyvauti konkurse, kurie yra būtini, siekiant įvykdyti Pramonės ir mokslo patariamosios tarybos pasiūlytą mokslinių tyrimų ir inovacijų veiklos planą ir viešojo pirkimo planus, apimtis bei dalyvaujančių valstybių ir Komisijos pasiūlytos atitinkamos išlaidų sąmatos;
                           
                        
                              d)
                           
                           
                              teikia valdybai metines finansines ataskaitas, kad ji pateiktų savo nuomonę;
                           
                        
                              e)
                           
                           
                              rengia ir teikia valdybai tvirtinti metinę veiklos ataskaitą, kurioje pateikiama informacija apie atitinkamas išlaidas;
                           
                        
                              f)
                           
                           
                              pasirašo konkrečius dotacijų susitarimus, sprendimus ir sutartis;
                           
                        
                              g)
                           
                           
                              pasirašo viešojo pirkimo sutartis;
                           
                        
                              h)
                           
                           
                              stebi, kaip eksploatuojami Bendrajai įmonei priklausantys arba jos finansuojami petalygmens ir beveik eksalygmens superkompiuteriai, be kita ko, stebi, kaip skirstoma Sąjungai priklausanti prieigos laiko dalis, kaip akademinės bendruomenės atstovams ir pramoniniams naudotojams garantuojamos prieigos teisės ir kaip užtikrinama teikiamų paslaugų kokybė;
                           
                        
                              i)
                           
                           
                              įgyvendina Bendrosios įmonės komunikacijos politiką;
                           
                        
                              j)
                           
                           
                              organizuoja, orientuoja ir prižiūri Bendrosios įmonės veiklą ir darbuotojus, naudodamasis valdybos suteiktais įgaliojimais, kaip numatyta šio reglamento 16 straipsnio 2 dalyje;
                           
                        
                              k)
                           
                           
                              nustato efektyvią ir veiksmingą vidaus kontrolės sistemą, užtikrina jos veikimą ir valdybai praneša apie visus reikšmingus jos pakeitimus;
                           
                        
                              l)
                           
                           
                              užtikrina, kad būtų atliekamas rizikos vertinimas ir rizikos valdymas;
                           
                        
                              m)
                           
                           
                              imasi visų kitų priemonių, kurių reikia šio reglamento 3 straipsnyje nustatytų Bendrosios įmonės tikslų įgyvendinimo pažangai įvertinti;
                           
                        
                              n)
                           
                           
                              atlieka visas kitas užduotis, kurias valdyba patikėjo ar delegavo vykdomajam direktoriui.
                           
                        
               
                  5.   Vykdomasis direktorius įsteigia programų biurą, už kurį jis yra atsakingas ir kuris vykdo visas su šiuo reglamentu susijusias pagalbines užduotis. Programų biurą sudaro Bendrosios įmonės darbuotojai, ir jis, visų pirma, atlieka šias užduotis:
                  
                              a)
                           
                           
                              padeda kurti ir valdyti tinkamą apskaitos sistemą pagal šio reglamento 15 straipsnyje nurodytas finansines taisykles;
                           
                        
                              b)
                           
                           
                              administruoja metiniame darbo plane numatytus kvietimus teikti pasiūlymus ir dotacijų susitarimus bei sprendimus;
                           
                        
                              c)
                           
                           
                              administruoja metiniame darbo plane numatytus kvietimus dalyvauti konkurse ir sutartis;
                           
                        
                              d)
                           
                           
                              administruoja prieglobos paslaugą teikiančių subjektų atrankos procesą ir prieglobos susitarimus;
                           
                        
                              e)
                           
                           
                              nariams ir kitiems Bendrosios įmonės organams teikia visą aktualią informaciją ir paramą, kurių jiems reikia savo pareigoms atlikti, taip pat atsako į konkrečius jų prašymus;
                           
                        
                              f)
                           
                           
                              atlieka Bendrosios įmonės organų sekretoriato funkcijas ir teikia pagalbą valdybos įsteigtoms patariamosioms grupėms.
                           
                        
            
            
               10 straipsnis
               Pramonės ir mokslo patariamosios tarybos sudėtis
               
                  1.   Pramonės ir mokslo patariamąją tarybą sudaro Mokslinių tyrimų ir inovacijų patariamoji grupė ir Infrastruktūros patariamoji grupė.
               
               
                  2.   Mokslinių tyrimų ir inovacijų patariamąją grupę sudaro ne daugiau kaip dvylika narių, kurių ne daugiau kaip šešis skiria privatūs nariai, atsižvelgiant į jų įsipareigojimus Bendrojoje įmonėje, ir ne daugiau kaip šešis skiria valdyba. Valdyba nustato jos skiriamiems nariams taikomus konkrečius kriterijus ir jų atrankos tvarką.
               
               
                  3.   Infrastruktūros patariamąją grupę sudaro ne daugiau kaip dvylika narių. Valdyba nustato konkrečius kriterijus bei atrankos tvarką ir paskiria jos narius.
               
            
            
               11 straipsnis
               Mokslinių tyrimų ir inovacijų patariamosios grupės veikimas
               
                  1.   Mokslinių tyrimų ir inovacijų patariamoji grupė posėdžiauja ne rečiau kaip du kartus per metus.
               
               
                  2.   Mokslinių tyrimų ir inovacijų patariamoji grupė prireikus gali skirti darbo grupes, kurių veiklą bendrai koordinuoja vienas ar daugiau narių.
               
               
                  3.   Mokslinių tyrimų ir inovacijų patariamoji grupė išsirenka savo pirmininką.
               
               
                  4.   Mokslinių tyrimų ir inovacijų patariamoji grupė priima savo darbo tvarkos taisykles, kuriose, be kita ko, nurodo ją sudarančius subjektus, atstovaujančius patariamajai grupei, ir jų kadencijos trukmę.
               
            
            
               12 straipsnis
               Infrastruktūros patariamosios grupės veikimas
               
                  1.   Infrastruktūros patariamoji grupė posėdžiauja ne rečiau kaip du kartus per metus.
               
               
                  2.   Infrastruktūros patariamoji grupė prireikus gali skirti darbo grupes, kurių veiklą koordinuoja vienas ar daugiau narių.
               
               
                  3.   Infrastruktūros patariamoji grupė išsirenka savo pirmininką.
               
               
                  4.   Infrastruktūros patariamoji grupė priima savo darbo tvarkos taisykles, kuriose, be kita ko, nurodo ją sudarančius subjektus, paskirtus atstovauti patariamajai grupei, ir jų kadencijos trukmę.
               
            
            
               13 straipsnis
               Mokslinių tyrimų ir inovacijų patariamosios grupės užduotys
               Mokslinių tyrimų ir inovacijų patariamoji grupė:
               
                           a)
                        
                        
                           rengia ir reguliariai atnaujina šių Įstatų 18 straipsnio 1 dalyje nurodytos daugiametės strateginės mokslinių tyrimų ir inovacijų darbotvarkės, skirtos šio reglamento 3 straipsnyje nustatytiems Bendrosios įmonės tikslams pasiekti, projektą. Šiame daugiametės strateginės mokslinių tyrimų ir inovacijų darbotvarkės projekte nurodomi mokslinių tyrimų ir inovacijų veiklos prioritetai, kuriais turėtų būti vadovaujamasi, vystant bei diegiant našiajai kompiuterijai skirtas technologijas ir ugdant bei panaudojant jai skirtas bendrąsias kompetencijas įvairiose naudojimo srityse, taip siekiant remti integruotos našiosios kompiuterijos ekosistemos plėtotę Sąjungoje, padidinti konkurencingumą ir padėti kurti naujas rinkas ir visuomenei naudingas taikomąsias programas. Jis reguliariai peržiūrimas, atsižvelgiant į mokslo ir pramonės poreikių pokyčius;
                        
                     
                           b)
                        
                        
                           laikydamasi valdybos nustatytų terminų, vykdomajam direktoriui teikia daugiametės strateginės mokslinių tyrimų ir inovacijų darbotvarkės projektą, kuriuo remiantis rengiamas metinis darbo planas;
                        
                     
                           c)
                        
                        
                           rengia viešąsias konsultacijas, kuriose gali dalyvauti visi viešojo ir privačiojo sektorių suinteresuotieji subjektai, susidomėję našiosios kompiuterijos sritimi: jie informuojami apie daugiametės strateginės mokslinių tyrimų ir inovacijų darbotvarkės projektą ir atitinkamų metų mokslinių tyrimų ir inovacijų veiklos plano projektą, taip pat renka su tais projektais susijusią grįžtamąją informaciją.
                        
                     
            
               14 straipsnis
               Infrastruktūros patariamosios grupės užduotys
               Infrastruktūros patariamoji grupė valdybai teikia konsultacijas dėl petalygmens ir beveik eksalygmens superkompiuterių įsigijimo ir eksploatavimo. Šiuo tikslu ji:
               
                           a)
                        
                        
                           rengia ir reguliariai atnaujina šių Įstatų 18 straipsnio 1 dalyje nurodytos daugiametės strateginės petalygmens ir beveik eksalygmens superkompiuterių įsigijimo darbotvarkės, skirtos šio reglamento 3 straipsnyje nustatytiems Bendrosios įmonės tikslams pasiekti, projektą. Į daugiametės strateginės petalygmens ir beveik eksalygmens superkompiuterių įsigijimo darbotvarkės projektą įtraukiamos prieglobos paslaugą teikiančių subjektų atrankos ir infrastruktūros įsigijimo planavimo specifikacijos; šiuo tikslu jame nurodoma, inter alia, reikiamo pajėgumų didinimo apimtis, taikomųjų programų rūšys, tikslinės naudotojų bendruomenės, sistemos architektūra ir integravimo į nacionalinę našiosios kompiuterijos infrastruktūrą galimybės;
                        
                     
                           b)
                        
                        
                           laikydamasi valdybos nustatytų terminų, vykdomajam direktoriui teikia daugiametės strateginės petalygmens ir beveik eksalygmens superkompiuterių įsigijimo darbotvarkės projektą, kuriuo remiantis rengiamas metinis darbo planas;
                        
                     
                           c)
                        
                        
                           rengia viešąsias konsultacijas, kuriose gali dalyvauti visi viešojo ir privačiojo sektorių suinteresuotieji subjektai, susidomėję našiosios kompiuterijos sritimi: jie informuojami apie daugiametės strateginės petalygmens ir beveik eksalygmens superkompiuterių įsigijimo darbotvarkės projektą ir susijusį atitinkamų metų veiklos planą, taip pat renka su tais projektais susijusią grįžtamąją informaciją.
                        
                     
            
               15 straipsnis
               Finansavimo šaltiniai
               
                  1.   Bendrąją įmonę kartu finansuoja jos nariai, dalimis mokėdami finansinius įnašus ir skirdami nepiniginius įnašus, kaip nurodyta 2 ir 3 dalyse.
               
               
                  2.   Bendrosios įmonės administracinės išlaidos turi neviršyti 22 000 000 EUR, o joms padengti skiriami šio reglamento 4 straipsnio 1 dalyje, 6 straipsnio 1 ir 2 dalyse nurodyti finansiniai įnašai.
                  Kiekvienos dalyvaujančios valstybės įnašas Bendrosios įmonės administracinėms išlaidoms padengti yra proporcingas tai daliai, kurią sudaro jos faktinis įnašas Bendrosios įmonės veiklos išlaidoms, nurodytoms šio straipsnio 3 dalies b–e punktuose, padengti.
                  Jei dalis įnašo administracinėms išlaidoms padengti nepanaudojama, ji gali būti panaudota Bendrosios įmonės veiklos išlaidoms padengti.
               
               
                  3.   Bendrosios įmonės veiklos išlaidos padengiamos:
                  
                              a)
                           
                           
                              Sąjungos finansiniu įnašu;
                           
                        
                              b)
                           
                           
                              dalyvaujančios valstybės, kurioje yra įsisteigęs prieglobos paslaugą teikiantis subjektas, arba prieglobos konsorciume dalyvaujančių valstybių finansiniais įnašais Bendrajai įmonei, skirtais beveik eksalygmens superkompiuterių įsigijimui ir jų eksploatavimui, kol jų nuosavybės teisės bus perleistos prieglobos paslaugą teikiančiam subjektui, kol jie bus parduoti arba jų eksploatavimas bus nutrauktas pagal šio reglamento 10 straipsnio 3 dalį, atskaičiavus toms išlaidoms padengti skirtus Bendrosios įmonės įnašus ir kitus Sąjungos įnašus;
                           
                        
                              c)
                           
                           
                              dalyvaujančios valstybės, kurioje yra įsisteigęs prieglobos paslaugą teikiantis subjektas, arba prieglobos konsorciume dalyvaujančių valstybių nepiniginiais įnašais, kuriuos sudaro prieglobos paslaugą teikiančių subjektų patirtos Bendrajai įmonei priklausančių beveik eksalygmens superkompiuterių eksploatavimo išlaidos, atskaičiavus toms išlaidoms padengti skirtus Bendrosios įmonės įnašus ir kitus Sąjungos įnašus;
                           
                        
                              d)
                           
                           
                              dalyvaujančios valstybės, kurioje yra įsisteigęs prieglobos paslaugą teikiantis subjektas, arba prieglobos konsorciume dalyvaujančių valstybių finansiniais įnašais, kuriuos sudaro išlaidos, patirtos, bendrai su Bendrąja įmone įsigyjant petalygmens superkompiuterius, atskaičiavus toms išlaidoms padengti skirtus Bendrosios įmonės įnašus ir kitus Sąjungos įnašus;
                           
                        
                              e)
                           
                           
                              dalyvaujančių valstybių finansiniais įnašais, skirtais padengti toje dalyvaujančioje valstybėje įsisteigusių paramos gavėjų tinkamas finansuoti išlaidas, kurias jie patyrė, įgyvendinami mokslinių tyrimų ir inovacijų darbotvarkę atitinkančius netiesioginius veiksmus, papildant Bendrosios įmonės teikiamą šių išlaidų kompensavimą, atskaičiavus toms išlaidoms padengti skirtus Bendrosios įmonės įnašus ir kitus Sąjungos įnašus;
                           
                        
                              f)
                           
                           
                              privačių narių ar juos sudarančių subjektų ir susijusių subjektų nepiniginiais įnašais, kuriuos sudaro išlaidos, kurias jie patyrė, įgyvendinami mokslinių tyrimų ir inovacijų darbotvarkę atitinkančius netiesioginius veiksmus, atskaičiavus toms išlaidoms padengti skirtus Bendrosios įmonės įnašus ir kitus Sąjungos įnašus ir e punkte nurodytus įnašus.
                           
                        
               
                  4.   Į Bendrosios įmonės biudžetą įtraukiamus išteklius sudaro šie įnašai:
                  
                              a)
                           
                           
                              administracinėms išlaidoms padengti skirti narių finansiniai įnašai;
                           
                        
                              b)
                           
                           
                              veiklos išlaidoms padengti skirti narių finansiniai įnašai;
                           
                        
                              c)
                           
                           
                              visos Bendrosios įmonės gaunamos pajamos;
                           
                        
                              d)
                           
                           
                              visi kiti finansiniai įnašai, ištekliai ir pajamos.
                           
                        Visos palūkanos, gautos už Bendrajai įmonei skirtus įnašus, laikomos jos pajamomis.
               
               
                  5.   Jeigu kuris nors Bendrosios įmonės narys nevykdo įsipareigojimų dėl savo finansinio įnašo, vykdomasis direktorius tai užfiksuoja raštu ir nustato pagrįstą laikotarpį, per kurį tokie įsipareigojimai turi būti įvykdyti. Jeigu per tą laikotarpį įsipareigojimai neįvykdomi, vykdomasis direktorius sušaukia valdybos posėdį, kuriame sprendžiama, ar įsipareigojimų nevykdančio nario narystė turėtų būti panaikinta, ar reikėtų imtis kitų priemonių, kol jis įvykdys savo pareigas. Įsipareigojimų nevykdančio nario balsavimo teisės sustabdomos, kol jis įvykdys savo įsipareigojimus.
               
               
                  6.   Bendrosios įmonės ištekliai ir veikla yra skirti šio reglamento 3 straipsnyje nustatytiems tikslams pasiekti.
               
               
                  7.   Bendroji įmonė nuosavybės teisėmis valdo visą turtą, kurį ji sukaupė arba kuris jai buvo perleistas šio reglamento 3 straipsnyje nustatytiems tikslams pasiekti. Ši nuostata netaikoma superkompiuteriams, kurių nuosavybės teises pagal šio reglamento 10 straipsnio 3 dalį Bendroji įmonė perleido prieglobos paslaugą teikiančiam subjektui.
               
               
                  8.   Kai pajamos viršija išlaidas, perviršis Bendrosios įmonės nariams neišmokamas, išskyrus atvejį, kai Bendroji įmonė likviduojama.
               
            
            
               16 straipsnis
               Finansiniai įsipareigojimai
               Bendrosios įmonės finansiniai įsipareigojimai neturi viršyti turimų finansinių išteklių arba finansinių išteklių, kuriuos jos biudžetui įsipareigojo skirti jos nariai, sumos.
            
            
               17 straipsnis
               Finansiniai metai
               Finansiniai metai prasideda sausio 1 d. ir baigiasi gruodžio 31 d.
            
            
               18 straipsnis
               Veiklos ir finansavimo planavimas
               
                  1.   Daugiamečiame strateginiame plane išdėstoma strategija ir planai, skirti šio reglamento 3 straipsnyje nustatytiems Bendrosios įmonės tikslams pasiekti. Daugiametį strateginį planą sudaro daugiametė strateginė mokslinių tyrimų ir inovacijų darbotvarkė ir daugiametė strateginė superkompiuterių įsigijimo darbotvarkė, kurias rengia Pramonės ir mokslo patariamoji taryba, ir daugiametės finansinės perspektyvos, gautos iš dalyvaujančių valstybių ir Komisijos.
               
               
                  2.   Vykdomasis direktoriaus pateikia valdybai priimti metinio darbo plano projektą, kuris apima mokslinių tyrimų ir inovacijų veiklą, viešojo pirkimo veiklą, administracinę veiklą ir atitinkamas išlaidų sąmatas.
               
               
                  3.   Metinis darbo planas priimamas iki metų, einančių prieš jo įgyvendinimą, pabaigos. Metinis darbo planas skelbiamas viešai.
               
               
                  4.   Vykdomasis direktorius parengia ateinančių metų metinio biudžeto projektą ir pateikia jį priimti valdybai.
               
               
                  5.   Konkrečių metų metinį biudžetą valdyba priima iki prieš tai einančių metų pabaigos.
               
               
                  6.   Metinis biudžetas koreguojamas, siekiant atsižvelgti į Sąjungos bendrajame biudžete nurodytą Sąjungos finansinio įnašo dydį.
               
            
            
               19 straipsnis
               Veiklos ir finansinių ataskaitų teikimas
               
                  1.   Vykdomasis direktorius kasmet teikia valdybai ataskaitą apie, vykdant vykdomojo direktoriaus pareigas, pasiektus veiklos rezultatus pagal Bendrosios įmonės finansines taisykles, nurodytas šio reglamento 15 straipsnyje.
                  Per du mėnesius nuo kiekvienų finansinių metų pabaigos vykdomasis direktorius pateikia valdybai tvirtinti metinę veiklos ataskaitą apie praėjusiais finansiniais metais Bendrosios įmonės padarytą pažangą, visų pirma, susijusią su tų metų metiniu darbo planu. Metinėje veiklos ataskaitoje, inter alia, pateikiama informacija apie:
                  
                              a)
                           
                           
                              mokslinius tyrimus, inovacijas ir kitus atliktus veiksmus, taip pat atitinkamas išlaidas;
                           
                        
                              b)
                           
                           
                              infrastruktūros įsigijimą ir eksploatavimą, įskaitant naudojimąsi ta infrastruktūra ir prieiga prie jos, be kita ko, informaciją apie prieigos laiką, kuriuo faktiškai pasinaudojo kiekviena dalyvaujanti valstybė;
                           
                        
                              c)
                           
                           
                              pateiktus pasiūlymus ir konkurso pasiūlymus, atskirai nurodant dalyvių rūšis, įskaitant MVĮ, ir valstybes;
                           
                        
                              d)
                           
                           
                              finansuoti atrinktus pasiūlymus, atskirai nurodant dalyvių rūšis, įskaitant MVĮ, ir valstybes, taip pat nurodant atskiriems dalyviams ir veiksmams skirtus Bendrosios įmonės įnašus;
                           
                        
                              e)
                           
                           
                              finansuoti atrinktus konkurso pasiūlymus, atskirai nurodant rangovų rūšis, įskaitant MVĮ, ir valstybes, taip pat nurodant atskiriems rangovams ir viešojo pirkimo veiksmams skirtus Bendrosios įmonės įnašus;
                           
                        
                              f)
                           
                           
                              viešojo pirkimo veiklos rezultatus;
                           
                        
                              g)
                           
                           
                              pažangą, padarytą, siekiant šio reglamento 3 straipsnyje nustatytų tikslų, ir pasiūlymus dėl tolesnio šiems tikslams pasiekti būtino darbo.
                           
                        
               
                  2.   Valdybos patvirtinta metinė veiklos ataskaita paskelbiama viešai.
               
               
                  3.   Ne vėliau kaip kitų finansinių metų kovo 1 d. Bendrosios įmonės apskaitos pareigūnas išsiunčia preliminarias finansines ataskaitas Komisijos apskaitos pareigūnui ir Audito Rūmams.
                  Ne vėliau kaip kitų finansinių metų kovo 31 d. Bendroji įmonė išsiunčia biudžeto ir finansų valdymo ataskaitą Europos Parlamentui, Tarybai ir Audito Rūmams.
                  Pagal Reglamento (ES, Euratomas) 2018/1046 246 straipsnį gavęs Audito Rūmų pastabas dėl Bendrosios įmonės preliminarių finansinių ataskaitų, Bendrosios įmonės apskaitos pareigūnas parengia Bendrosios įmonės galutines finansines ataskaitas, o vykdomasis direktorius pateikia jas valdybai, kad ji pateiktų nuomonę.
                  Valdyba pateikia nuomonę apie Bendrosios įmonės galutines finansines ataskaitas.
                  Ne vėliau kaip kitų finansinių metų liepos 1 d. vykdomasis direktorius išsiunčia Europos Parlamentui, Tarybai, Komisijai ir Audito Rūmams galutines ataskaitas kartu su valdybos nuomone.
                  Ne vėliau kaip kitų finansinių metų lapkričio 15 d. galutinės finansinės ataskaitos paskelbiamos Europos Sąjungos oficialiajame leidinyje.
                  Ne vėliau kaip kitų finansinių metų rugsėjo 30 d. vykdomasis direktorius pateikia Audito Rūmams atsakymą į pastabas, pateiktas jų metinėje ataskaitoje. Šį atsakymą vykdomasis direktorius taip pat pateikia valdybai.
                  Europos Parlamento prašymu vykdomasis direktorius pateikia jam visą informaciją, kurios reikia, siekiant sklandžiai taikyti atitinkamų finansinių metų biudžeto įvykdymo patvirtinimo procedūrą pagal Reglamento (ES, Euratomas) 2018/1046 261 straipsnio 3 dalį.
               
            
            
               20 straipsnis
               Vidaus auditas
               Bendrosios įmonės atžvilgiu Komisijos vidaus auditorius naudojasi tais pačiais įgaliojimais, kaip ir Komisijos atžvilgiu.
            
            
               21 straipsnis
               Narių atsakomybė ir draudimas
               
                  1.   Bendrosios įmonės narių finansinė atsakomybė už Bendrosios įmonės skolas neviršija jų jau sumokėtų įnašų administracinėms išlaidoms padengti.
               
               
                  2.   Bendroji įmonė apsidraudžia tinkamu draudimu ir užtikrina, kad tokia draudimo apsauga nuolat galiotų.
               
            
            
               22 straipsnis
               Interesų konfliktas
               
                  1.   Bendroji įmonė, jos organai ir darbuotojai, vykdydami veiklą, vengia bet kokio interesų konflikto.
               
               
                  2.   Valdyba priima savo nariams, organams ir darbuotojams taikomas interesų konfliktų prevencijos ir valdymo taisykles. Į tas taisykles įtraukiamos nuostatos, skirtos valdyboje dirbančių Bendrosios įmonės narių atstovų interesų konfliktui išvengti. Šiuo tikslu interesų konfliktų prevencijos ir valdymo Bendrosios įmonės organuose taisyklėse atsižvelgiama į atitinkamas priemones, kurias Komisija taiko ekspertams, teikiantiems konsultacijas dėl Sąjungos mokslinių tyrimų ir inovacijų programų įgyvendinimo.
               
            
            
               23 straipsnis
               Likvidavimas
               
                  1.   Pasibaigus šio reglamento 1 straipsnyje nustatytam laikotarpiui, Bendroji įmonė likviduojama.
               
               
                  2.   Tačiau likvidavimo procedūra pradedama automatiškai, jeigu iš Bendrosios įmonės pasitraukia Sąjunga arba visi kiti nei Sąjunga nariai.
               
               
                  3.   Bendrosios įmonės likvidavimo procedūrai atlikti valdyba paskiria vieną ar daugiau likvidatorių; jie laikosi valdybos sprendimų.
               
               
                  4.   Likviduojant Bendrąją įmonę, jos turtas naudojamas jos įsipareigojimams įvykdyti ir su jos likvidavimu susijusioms išlaidoms padengti. Bendrajai įmonei nuosavybės teise priklausantys superkompiuteriai valdybos sprendimu, laikantis prieglobos susitarimo, perleidžiami atitinkamam prieglobos paslaugą teikiantiems subjektams, parduodami arba jų eksploatavimas nutraukiamas. Bendrosios įmonės nariai nėra atsakingi už jokias išlaidas, patirtas po superkompiuterio nuosavybės teisių perleidimo arba jo pardavimo ar eksploatavimo nutraukimo. Tuo atveju, jei nuosavybės teisė perleidžiama, prieglobos paslaugą teikiantis subjektas grąžina Bendrajai įmonei sumą, atitinkančią perleistų superkompiuterių likutinę vertę. Likvidavimo metu perteklius nariams paskirstomas proporcingai jų finansiniam įnašui į Bendrąją įmonę. Sąjungai paskirtas perteklius grąžinamas į Sąjungos bendrąjį biudžetą.
               
               
                  5.   Siekiant užtikrinti tinkamą Bendrosios įmonės sudarytų susitarimų, priimtų sprendimų ar sudarytų viešojo pirkimo sutarčių, kurių trukmė ilgesnė nei Bendrosios įmonės veikimo laikotarpis, administravimą, parengiama ad hoc procedūra.
               
            
            
               (1)  2009 m. gruodžio 1 d. Tarybos sprendimas 2009/937/ES, patvirtinantis Tarybos darbo tvarkos taisykles (OL L 325, 2009 12 11, p. 35).